Latvijas Republika

Ekonomikas ministrija

**Informatīvais ziņojums „Latvijas Republikas Otrais regulārais ziņojums atbilstoši Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK 22. pantam”**

**Saturs**

[Lietotie saīsinājumi 3](#_Toc373229238)

[Ievads 4](#_Toc373229239)

[1. No atjaunojamiem resursiem ražotas enerģijas īpatsvars kopumā un atsevišķās nozarēs un tās faktiskais patēriņš 5](#_Toc373229240)

[2. Pasākumi, kas sekmē no atjaunojamiem resursiem ražotas enerģijas pieaugumu, ņemot vērā indikatīvo līkni valsts atjaunojamo energoresursu mērķu sasniegšanai 10](#_Toc373229241)

[2.a Administratīvo procedūru progresa izklāsts 16](#_Toc373229242)

[2.b Pasākumi, kas veikti, lai nodrošinātu no atjaunojamajiem energoresursiem saražotas elektroenerģijas pārvadi un sadali un lai uzlabotu sistēmu vai noteikumus, kā tiek segtas un sadalītas izmaksas, kas saistītas ar pieslēgšanos tīklam un tīkla jaudas palielinājumu 18](#_Toc373229243)

[3. Atbalsta mehānismi, to izmaiņas atjaunojamās enerģijas izmantošanas veicināšanai 20](#_Toc373229244)

[3.1. Informācija par atbalstāmās elektroenerģijas piegādi galalietotājiem 23](#_Toc373229245)

[4. Atjaunojamo energoresursu, kuri sniedz papildu ieguvumus, atbalsta shēmas 25](#_Toc373229246)

[5. Izcelsmes apliecinājumu sistēma 25](#_Toc373229247)

[6. Tendences biomasas resursu pieejamībā un izmantošanā enerģijas nolūkos 27](#_Toc373229248)

[7. Izejvielu cenu un zemes izmantošanas izmaiņas, kuras saistītas ar palielinātu biomasas un citu no atjaunojamajiem energoresursiem saražoto enerģijas veidu izmantošanu 28](#_Toc373229249)

[8. Otrās paaudzes biodegvielu attīstība un īpatsvars 29](#_Toc373229250)

[9. Biodegvielu un bioloģisko šķidro kurināmo ražošanas ietekme uz bioloģisko daudzveidību, ūdens resursiem, ūdens kvalitāti un augsnes kvalitāti 29](#_Toc373229251)

[10. SEG emisijas neto ietaupījums, kas panākts, izmantojot atjaunojamo enerģiju 31](#_Toc373229252)

[11. Dati un aplēses par no atjaunojamajiem energoresursiem saražotās enerģijas pārprodukciju/deficītu, salīdzinot ar indikatīvo līkni 32](#_Toc373229253)

[11.1. Statistiskie pārvedumi, kopīgi īstenotie projekti un kopīgu atbalsta shēmu lēmumu noteikumi 33](#_Toc373229254)

[12. Informācija par to, kā veiktas aplēses par bioloģiski noārdāmo atkritumu īpatsvaru enerģijas ražošanai izmantojamos atkritumos 33](#_Toc373229255)

# Lietotie saīsinājumi

AE atjaunojamā enerģija

AER atjaunojamie energoresursi

CSP Centrālā statistikas pārvalde

EK Eiropas Komisija

EM Ekonomikas ministrija

ES Eiropas Savienība

HES hidroelektrostacija

LVL Latvijas lats

MK Ministru kabinets

SEG siltumnīcas efekta gāzes

VAS Valsts akciju sabiedrība

VES vēja elektrostacija

# Ievads

Saskaņā ar Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK (turpmāk – Direktīva 2009/28/EK) 22. panta pirmo daļu katra dalībvalsts reizi divos gados iesniedz EK ziņojumu par tādas enerģijas, ko iegūst no AER, veicināšanas un izmantošanas progresu. Periodā līdz 2021. gada 31. decembrim Latvijai ir noteikts pienākums iesniegt sešus regulāros ziņojumus.

Lai sekmētu kopējā mērķa izpildi saskaņā ar Direktīvu 2009/28/EK, tika izstrādāts rīcības plāns „Latvijas Republikas Rīcība atjaunojamās enerģijas jomā Eiropas Parlamenta un Padomes 2009. gada 23. aprīļa direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK ieviešanai līdz 2020. gadam”[[1]](#footnote-2) (turpmāk – rīcības plāns), kurā tika noteikti indikatīvie uzdevumi AE daļai katram no enerģijas galapatēriņa veidiem (enerģijas patēriņš apsildei un dzesēšanai, elektroenerģijas ražošanai un transportā), ņemot vērā pieejamo un izmantojamo AER potenciālu Latvijā.

Šis ziņojums izstrādāts, ņemot vērā EK sagatavoto veidlapu[[2]](#footnote-3), lai nodrošinātu Latvijas Direktīvas 2009/28/EK 22. panta pirmajā daļā minētā pienākuma izpildi un Latvijai būtu iespējams noteiktā termiņā iesniegt EK otro regulāro ziņojumu par enerģijas, kas ražota no AER, veicināšanas un izmantošanas progresu 2011. un 2012. gadā.

# No atjaunojamiem resursiem ražotas enerģijas īpatsvars kopumā un atsevišķās nozarēs un tās faktiskais patēriņš

Saskaņā ar Direktīvas 2009/28/EK I pielikuma A daļu Latvijai vispārējais mērķis no AER saražotas enerģijas īpatsvaram enerģijas bruto galapatēriņā 2020. gadā noteikts 40% apmērā. Šis ziņojums atspoguļo situāciju un progresu atjaunojamās enerģijas jomā 2011. un 2012. gadā, ņemot vērā, ka saskaņā ar Direktīvas 2009/28/EK I pielikuma B daļā norādīto indikatīvo līkni Latvijas AE īpatsvara mērķis 2011-2012. gadam noteikts vidēji 34,1%. Sasniegtais AE īpatsvars 2011-2012. gadā ir 34,7%, 2011. gadā sasniedzot 33,55% un 2012. gadā sasniedzot 35,78%

Turklāt, katrai dalībvalstij jānodrošina, ka no AER saražotās enerģijas īpatsvars visā transportā 2020. gadā ir vismaz 10% (2011. gadā sasniegti 3,24%, 2012. gadā – 3,10%,) no enerģijas galapatēriņa transportā.

***1. tabula***

**No atjaunojamiem energoresursiem ražotas enerģijas īpatsvars nozarēs (elektroenerģija, apsilde un dzesēšana, transports) un kopumā**

|  |  |  |
| --- | --- | --- |
|  | **2011** | **2012** |
| AE-apsilde un dzesēšana[[3]](#footnote-4) (%) | 44,83 % | 47,39% |
| AE-elektroenerģija[[4]](#footnote-5) (%) | 44,70 % | 44,88 % |
| AE-transports[[5]](#footnote-6) (%) | 3,24 % | 3,10 % |
| Kopējais AE īpatsvars[[6]](#footnote-7) (%) | 33,55 % | 35,78% |
| *Tostarp no sadarbības mehānisma (%)* | - | - |
| *Pārpalikums sadarbības mehānismam (%)* | **-** | **-** |

*Avots: CSP*

2011. gadā, salīdzinot ar 2010. gadu, attiecībā uz Direktīvas 2009/28/EK I pielikuma A daļā sasniedzamo AE īpatsvaru ir konstatējams progress, un kopējais AE īpatsvars palielinājies par 1 procentu punktu, Savukārt 2012.gadā, salīdzinājumā ar 2011.gadu, AE īpatsvars ir palielinājies straujāk – par 2,2 procentu punktiem. Sasniegtais AE īpatsvars 2011-2012. gadā pārsniedz Direktīvas 2009/28/EK I pielikuma B daļā ietverto indikatīvo mērķi par 0,6 procentu punktiem. Tas nozīmē, ka Latvijā 2011.-2012. gadā ir bijis vērojams progress AE plašākā izmantošanā.

AE īpatsvara pieaugumu elektroenerģijas sektorā sekmē elektroenerģijas obligātais iepirkums. Kopējais komersantiem, kas elektroenerģijas ražošanai izmanto AER, piešķirtajās tiesībās pārdot elektroenerģiju obligātā iepirkuma ietvaros noteiktais elektroenerģijas apjoms ir 5645 GWh gadā. Tas veido 65% no rīcības plānā prognozētā Latvijas kopējā elektroenerģijas bruto patēriņa 2020. gadā. Taču šobrīd īstenots ir vēl neliels apjoms no komersantiem piešķirto obligātā iepirkuma tiesību – 2012. gadā obligātā iepirkuma ietvaros no AER izmantojošiem komersantiem tika iepirkts tikai 450,9 GWh elektroenerģijas (6% no 2012. gada Latvijas bruto elektroenerģijas patēriņa).

Šobrīd komersanti pakāpeniski īsteno tiem piešķirtās tiesības. AER izmantojošo elektrostaciju uzstādītās elektriskās jaudas ievērojamais pieaugums 2011. un 2012. gadā ir atspoguļots 1.b tabulā. Izsniegto obligātā iepirkuma tiesību īstenošana turpinājās arī 2013. gadā. Līdz ar jauno elektrostaciju darbības uzsākšanu 2013. gada pirmajā pusē Latvijā biogāzes staciju kopējā uzstādītā elektriskā jauda, salīdzinot ar 2012. gadu, ir pieaugusi par 14% no 43 MW līdz 49 MW un biomasas staciju elektriskā jauda ir pieaugusi par 37% - no 23 MW līdz 32 MW, un ir vērojama AE izmantošanas pieauguma tendence elektroenerģijas sektorā.

Ņemot vērā lielo skaitu komersantu, kas vēl nav īstenojuši obligātā iepirkuma tiesības, un Daugavas hidroelektrostaciju kaskādes saražoto elektroenerģijas apjomu (39% no 2012. gada Latvijas bruto elektroenerģijas patēriņa), paredzams, ka, pat realizējot tikai nelielu daļu no vēl neīstenotajām piešķirtajām obligātā iepirkuma tiesībām, AE īpatsvars elektroenerģijas sektorā Latvijā sasniegs rīcības plānā paredzēto (59,8%).

Arī siltumenerģijas sektorā pieaug koģenerācijas staciju un katlumāju, kas izmanto AER, uzstādītā jauda. 2010. gadā to kopējā uzstādītā siltumjauda bija 815,2 MW, kas veidoja 13,2% no visu katlumāju un koģenerācijas staciju jaudas. Savukārt 2012. gadā kopējā uzstādītā siltumjauda pieauga līdz 1171,4 MW un veidoja 19% no kopējās siltumjaudas. Paredzams, ka arī siltumenerģijas sektorā šī pieauguma tendence saglabāsies.

AER izmantojošu katlumāju jaudas pieaugums šobrīd tiek sekmēts, novirzot ES fondu līdzekļus šādu projektu līdzfinansēšanai. Arī nākošajā plānošanas periodā paredzēts novirzīt struktūrfondu atbalstu fosilos energoresursus izmantojošo siltumavotu nomaiņai pret AER izmantojošiem siltumavotiem.

Ņemot vērā, ka ēku energoapgādē lielu siltuma īpatsvaru nodrošina tieši centralizētas siltumapgādes sistēmas, kas izmanto fosilos kurināmā resursus, siltumenerģijas patēriņa samazinājums ēkās samazinās fosilās enerģijas patēriņu un ļaus palielināt atjaunojamās enerģijas īpatsvaru bruto enerģijas galapatēriņā, kā arī samazināt valsts kopējo SEG emisiju apjomu.

Salīdzinot 2012. gada faktisko katras nozares AE ieguldījumu enerģijas galapatēriņā (1.a tabula) ar rīcības plāna 4.a tabulā paredzēto ieguldījumu, var secināt, ka no AER saražotas siltumenerģijas bruto galapatēriņš apsildē un dzesēšanā pārsniedz plānoto (1104 ktoe) par 84 ktoe. No AER ražotas elektroenerģijas bruto galapatēriņš 2012. gadā pārsniedz plānoto (286 ktoe) par 13 ktoe, savukārt no AER ražotas enerģijas galapatēriņš transportā 2012. gadā atpaliek no plānotā (46 ktoe) par 22 ktoe. Kopējais AE bruto galapatēriņš 2012. gadā pārsniedz plānoto (1432 ktoe) par 78 ktoe.

***1.a tabula***

**Aprēķinu tabula par katras nozares atjaunojamās enerģijas ieguldījumu enerģijas galapatēriņā (tūkst. tonnu naftas ekv.)**

|  |  |  |
| --- | --- | --- |
|  | **2011** | **2012** |
| (A) AE bruto galapatēriņš apsildē un dzesēšanā | 1059 | 1188 |
| (B) No AE ražotas elektroenerģijas bruto galapatēriņš | 278 | 299 |
| (C) No AE ražotas enerģijas galapatēriņš transportā | 27 | 24 |
| (D) Kopējais AE bruto galapatēriņš | 1364 | 1510 |
| (E) AE pārvedums uz citām dalībvalstīm | - | - |
| (F) AE pārvedums no citām dalībvalstīm un trešajām valstīm | - | - |
| (G) AE patēriņš attiecībā pret mērķi (D)-(E)+(F) | 1364 | 1510 |

*Avots: CSP*

Faktiskais Latvijas enerģijas bruto galapatēriņš 2012. gadā (4220 ktoe) ir par 50 ktoe lielāks nekā paredzēts rīcības plānā (4170 ktoe). Faktiskais enerģijas bruto galapatēriņš transportā (886 ktoe) ir par 250 ktoe mazāks nekā prognozēts rīcības plānā (1136 ktoe), taču elektroenerģijas bruto galapatēriņš 2012. gadā (676 ktoe) ir par 68 ktoe lielāks nekā rīcības plānā paredzētais (608 ktoe) un enerģijas bruto galapatēriņš apsildei un dzesēšanai (2506 ktoe) ir par 187 ktoe lielāks nekā paredzēts rīcības plānā (2319 ktoe). Tādējādi AE bruto gala patēriņš audzis straujāk nekā kopējais valsts enerģijas bruto galapatēriņš.

***1.b tabula*.**

**Kopējais faktiskais ieguldījums (uzstādītā jauda, bruto saražotā elektroenerģija) no katras atjaunojamās enerģijas tehnoloģijas, lai sasniegtu obligātos 2020. gada mērķus un indikatīvās starpposma līknes rādītājus attiecībā uz atjaunojamo energoresursu enerģijas īpatsvaru elektroenerģijas jomā**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2011** | | | **2012** | | | |
| **MW** | | **GWh** | **MW** | | **GWh** | |
| Hidroenerģija[[7]](#footnote-8): | 1576 | 3097,2 | | 1576 | 3140,2 | |
| *neakumulējoša* | *1576* | *3100,8* | | *1576* | *3144,1* | |
| <1MW | *25* | *62,6* | | *25* | *64,5* | |
| 1MW–10 MW | *1* | *3,2* | | *1* | *3,6* | |
| >10MW | *1550* | *3035,0* | | *1550* | *3076,0* | |
| *akumulējoša* | *0* | *0* | | *0* | *0* | |
| *jaukta* | *0* | *0* | | *0* | *0* | |
| Ģeotermālā enerģija | 0 | 0 | | 0 | 0 | |
| Saules enerģija: | 0 | 0 | | 0 | 0 | |
| fotoelementi | *0* | *0* | | *0* | *0* | |
| koncentrēta saules enerģija | *0* | *0* | | *0* | *0* | |
| Viļnu, plūdmaiņas, okeāna enerģija | 0 | 0 | | 0 | 0 | |
| Vēja enerģija[[8]](#footnote-9): | 36 | 64,6 | | 59 | 98,4 | |
| sauszemes | *36* | *64,6* | | *59* | *98,4* | |
| jūras | *0* | *0* | | *0* | *0* | |
| Biomasa[[9]](#footnote-10): | 30 | 119,4 | | 66 | 288,6 | |
| cietā biomasa | *5* | *12,8* | | *23* | *64,4* | |
| biogāze | *25* | *105,4* | | *43* | *223,4* | |
| *bioloģiskie šķidrie kurināmie* | *0* | *1,2* | | *0* | *0,8* | |
| **KOPĀ** | **1642** | **3281,2** | | **1701** | **3527,3** | |
| *tostarp koģenerācija* |  | *116,3* | |  | *282,9* | |

*Avots: CSP*

1. b tabulā hidroenerģija un vēja enerģija ir normalizēta atbilstoši Direktīvas 2009/28/EK un Eurostat metodikai. 2012. gadā faktiskā hidroenerģijas ģenerācija bija 3707 GWh (2011. gadā - 2887 GWh ), savukārt vēja enerģijas ģenerācija 114 GWh (2011. gadā - 71 GWh ).

Salīdzinot 1.a tabulā norādītos datus, secināms, ka no AER saražotas elektroenerģijas apjoms 2012. gadā ir pieaudzis pret apjomu 2011. gadā, normalizētā vēja enerģijas izstrāde ir palielinājusies no 64,6 GWh līdz 98,4 GWh, jeb aptuveni par 52%, bet faktiskā izstrāde palielinājās par gandrīz 61%. Šāds pieaugums, galvenokārt bija atkarīgs no labvēlīgiem laikapstākļiem, kā arī uzstādīto vēja elektrostaciju jaudas pieauguma līdz 59 MW, jeb aptuveni 63% skatoties pret 2011. gadā uzstādītās jaudas apjomu. Savukārt elektroenerģijas izstrāde, izmantojot biomasu (t.sk., arī biogāzi) pieaugusi no 119,4 GWh 2011. gadā līdz 288,6 GWh 2012. gadā jeb aptuveni par 141%, kas skaidrojams ar būtisku biomasas (kā arī biogāzes) staciju uzstādīto elektrisko jaudu pieaugumu 36 MW apjomā jeb aptuveni par 120%.

Salīdzinot AE tehnoloģiju elektrostaciju faktiski uzstādīto elektrisko jaudu 2012. gadā pret rīcības plānā prognozēto uzstādītās elektriskās jaudas apjomu 2012. gadā, vairākām tehnoloģijām ir redzams faktiskās uzstādītās elektriskās jaudas pārsniegums salīdzinājumā ar plānoto:

* Hidroelektrostacijām – (plānots rīcības plānā – 1536 MW, faktiskā uzstādītā elektriskā jauda 2012. gadā – 1576 MW);
* Vēja elektrostacijām – (plānots rīcības plānā – 49 MW, faktiskā uzstādītā elektriskā jauda 2012. gadā – 59 MW);
* Biomasas (t.sk., biogāzes) elektrostacijām – (plānots rīcības plānā – 39 MW, faktiskā uzstādītā elektriskā jauda 2012. gadā – 66 MW).

Vienīgā AE tehnoloģija, kuras uzstādītā jauda atpaliek no rīcības plānā paredzētā ir saules fotoelementu elektrostacija (rīcības plānā 2012. gadā plānots – 1 MW). 2009. gadā Ekonomikas ministrija piešķīra tiesības pārdot elektroenerģiju obligātā iepirkuma ietvaros 2 komersantiem par kopējo uzstādīto jaudu 0,91 MW, taču komersanti noteiktajā termiņā šīs tiesības neīstenoja un lēmumi tika atcelti.

Saules enerģija Latvijā tiek izmantota pārsvarā mājsaimniecību sektorā. Datus par enerģijas ražošanu mājsaimniecībās CSP iegūst no mājsaimniecību apsekojuma, kas tiek veikts reizi piecos gados. Nākošais mājsaimniecību apsekojums tiks veikts 2016. gadā (par 2015. gadu). Pēc Saules enerģijas asociācijas datiem Latvijā šobrīd ir uzstādītas šādas saules enerģiju izmantojošas jaudas: saules elektrostacijas, kas pieslēgtas tīklam, – aptuveni 668 kWp; autonomās saules elektrostacijas – aptuveni 37 kWp; saules termiskās stacijas (kolektori) – virs 800 kWth. Ņemot vērā, ka Saules enerģijas asociācijas biedri nav visi šīs jomas uzņēmumi un eksperti, kopējās jaudas elektroenerģijas un siltumenerģijas ražošanas no saules enerģijas varētu būt lielākas.

Latvijā siltumapgādē izmanto arī siltumsūkņus, taču precīzi dati par to kopējo uzstādīto jaudu un saražoto enerģiju statistikā nav pieejami.

**1.c tabula**

**Kopējais faktiskais ieguldījums (enerģijas galapatēriņš**[[10]](#footnote-11)**) no katras atjaunojamās enerģijas tehnoloģijas, lai sasniegtu obligātos 2020. gada mērķus un indikatīvās starpposma līknes rādītājus attiecībā uz atjaunojamo energoresursu enerģijas īpatsvaru apsildē un dzesēšanā (tūkst. tonnu naftas ekv.)**

|  |  |  |
| --- | --- | --- |
|  | **2011** | **2012** |
| Ģeotermālā enerģija (neskaitot zemas temperatūras ģeotermālo enerģiju siltumsūkņiem) | 0 | 0 |
| Saules enerģija | ... **[[11]](#footnote-12)** | …11 |
| Biomasa[[12]](#footnote-13): | 1059,2 | 1187,5 |
| cietā biomasa | *1048,7* | *1167,4* |
| biogāze | *7,7* | *17,8* |
| *bioloģiskie šķidrie kurināmie* | *2,8* | *2,3* |
| Siltumsūkņu atjaunojamā enerģija:  - tostarp aerotermālā  - tostarp ģeotermālā  - tostarp hidrotermālā | …11 | …11 |
| **KOPĀ** | **1059,2** | **1187,5** |
| *Tostarp centralizētā siltumapgāde*[[13]](#footnote-14) | *94,8* | *120,5* |
| *Tostarp biomasa mājsaimniecībās[[14]](#footnote-15)* | *624,4* | *664,6* |

*Avots: CSP*

***1.d tabula***

**Kopējais faktiskais ieguldījums no katras atjaunojamās enerģijas tehnoloģijas, sasniedzot obligātos 2020. gada mērķus un indikatīvās starpposma līknes rādītājus attiecībā uz atjaunojamo energoresursu enerģijas īpatsvaru transportā (tūkst. tonnu naftas ekv.)*[[15]](#footnote-16)***

|  |  |  |
| --- | --- | --- |
|  | **2011** | **2012** |
| Bioetanols un bio-ETBE | 7,7 | 6,4 |
| *Tostarp biodegvielas*[[16]](#footnote-17) *atbilstoši 21. panta 2. punktam* | 0 | 0 |
| *Importētais bioetanols un bio-ETBE* | 11,3 | 10,7 |
| *Eksportētais bioetanols un bio-ETBE* | 5,4 | 5,1 |
| Biodīzeļdegviela | 16,9 | 15,1 |
| *Tostarp biodegvielas*[[17]](#footnote-18) *atbilstoši 21. panta 2. punktam* | 0 | 0 |
| *Importētā biodīzeļdegviela* | 8,9 | 5,1 |
| *Eksportētā biodīzeļdegviela* | 42,0 | 69,1 |
| Ūdeņradis no atjaunojamajiem resursiem | 0 | 0 |
| Atjaunojamā elektroenerģija [[18]](#footnote-19) | 4,5 | 4,7 |
| *Tostarp autotransports* | 2,3 | 2,4 |
| *Tostarp cits transports* | 2,1 | 2,3 |
| Citi (piemēram, biogāze, augu eļļa utt.) - precizēt | 0 | 0 |
| *Tostarp biodegvielas*[[19]](#footnote-20) *atbilstoši 21. panta 2. punktam* | 0 | 0 |
| **KOPĀ** [[20]](#footnote-21) | 26,8 | 23,9 |
| **KOPĀ** [[21]](#footnote-22) | 30,3 | 27,4 |

*Avots: CSP*

# Pasākumi, kas sekmē no atjaunojamiem resursiem ražotas enerģijas pieaugumu, ņemot vērā indikatīvo līkni valsts atjaunojamo energoresursu mērķu sasniegšanai

**2.*tabula***

**Visu rīcībpolitiku un pasākumu pārskats**

|  |  |  |  |  |  |
| --- | --- | --- | --- | --- | --- |
| **Pasākuma nosaukums un atsauce** | **Pasākuma veids\*** | **Gaidāmie rezultāti\*\*** | **Mērķa grupa un/ vai darbības joma\*\*\*** | **Esošs vai plānots\*\*\*\*** | **Pasākuma sākuma un beigu datums** |
| 1.Tiesības pārdot saražoto elektroenerģiju obligāti iepērkamā elektroenerģijas apjoma veidā (MK 16.03.2010. noteikumi Nr.262 „Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību") | Publiskam tirgotājam noteikts pienākums iepirkt elektroenerģiju, kas ražota no AER no tiem elektroenerģijas ražotājiem, kas saņēmuši tiesības pārdot elektroenerģiju obligātā iepirkuma ietvaros. | AE izmantošanas un enerģijas, kas ražota no AER konkurētspējas veicināšanai. | Komersanti, kuri elektroenerģiju ražo vai plāno ražot no AER elektrostacijā LV teritorijā, izmantojot: hidroenerģiju, biogāzi, jebkāda veida cietu vai šķidru biomasu, vēja enerģiju, saules enerģiju. | Esošs[[22]](#footnote-23) | Sākot ar 2007. gada 22. augustu.  Šobrīd piešķirto obligātā iepirkuma tiesību ietvaros provizoriskais atbalsta termiņš ir 2036. gads. |
| 2. Koģenerācijas elektrostacijā ražotās elektroenerģijas obligātais iepirkums (MK 10.03.2009. noteikumi Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”) | Publiskam tirgotājam noteikts pienākums iepirkt elektroenerģiju, kas ražota efektīvā koģenerācijas procesā. | Elektroenerģijas ražošanas koģenerācijas procesā veicināšana, izmantojot AER. | Elektroenerģijas ražotājs, kas elektroenerģiju ražo augstas efektivitātes koģenerācijas elektrostacijās. | Esošs[[23]](#footnote-24) | Sākot ar  2006. gada 11. novembri.  Šobrīd piešķirto obligātā iepirkuma tiesību ietvaros provizoriskais atbalsta termiņš ir 2027. gads. |
| 3. Tiesības saņemt garantētu maksu par koģenerācijas stacijā uzstādīto elektrisko jaudu (MK 10.03.2009. noteikumi Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”). | Sistēmas operatoram noteikts pienākums maksāt maksu par elektrostacijā uzstādīto elektrisko jaudu komersantam, kas ražo elektroenerģiju no biomasas vai biogāzes un ir kvalificējies šādu tiesību saņemšanai. | Elektroenerģijas ražošanas koģenerācijas procesā veicināšana, izmantojot AER. | Elektroenerģijas ražotājs, kas elektroenerģiju ražo augstas efektivitātes koģenerācijas elektrostacijās. | Esošs[[24]](#footnote-25) | Sākot ar  2009. gada 18. martu.  Šobrīd piešķirto tiesību saņemt garantētu maksu par uzstādīto elektrisko jaudu ietvaros atbalsta termiņš ir 2028. gads. |
| 4. Akcīzes nodokļa samazinātā likme (Likums „Par akcīzes nodokli”) | Netiešais atbalsta veids – akcīzes nodokļa samazinātās likmes veidā. | Biodegvielas izmantošanas veicināšana | Samazinātas akcīzes nodokļa likmes tiek piemērotas šādiem degvielas veidiem:  -  bezsvina benzīnam un etilspirta maisījumam, kurā etilspirts ir no 70 līdz 85 tilpumprocenti (ieskaitot) (E85);  - dīzeļdegvielas un no rapšu sēklu eļļas iegūtas biodīzeļdegvielas maisījumam, kurā no rapšu sēklu eļļas iegūtā biodīzeļdegviela ir vismaz 30 tilpumprocenti (B30);  - rapšu sēklu eļļai, kuru realizē vai izmanto par kurināmo vai degvielu, un biodīzeļdegvielai, kas pilnībā iegūta no rapšu sēklu eļļas (B100). | Esošs | 2013.gada 31.decembris |
| 5. Obligātais biodegvielas piejaukums fosilai degvielai 4,5 - 5 tilpumprocentu apmērā no kopējā gala produkta daudzuma (MK 26.09.2000. noteikumi Nr.332 „Noteikumi par benzīna un dīzeļdegvielas atbilstības novērtēšanu”) | Regulatīvs | Biodegvielas ražošanas un patēriņa veicināšana, lai līdz 2010. gada 31. decembrim sasniegtu Biodegvielas likuma 5,75% noteikto mērķi no kopējā tautsaimniecībā esošā transportam paredzētās degvielas daudzuma. | Latvijā ir atļauts realizēt dīzeļdegvielu tikai ar biodīzeļdegvielas saturu 4,5-5 tilpumprocenti no kopējā galaprodukta daudzuma, kā arī benzīnu ar pievienotu bioetanolu 4,5-5 tilpumprocenti no kopējā benzīna tilpuma. Prasība par obligāto 5% biodegvielas piejaukumu neattiecas uz arktiskos un bargos ziemas apstākļos izmantojamu 0., 1., 2., 3. un 4.klases dīzeļdegvielu.  Obligātais biodegvielas piejaukums attiecas uz mērenā klimata apstākļos izmantojamo A, B, C, D, E, un F kategorijas dīzeļdegvielu un 95.markas benzīnu. | Esošs | Sākot ar 2009.gada 1.oktobri |
| 6. Nodokļa atvieglojums. (Likums „Elektroenerģijas nodokļa likums”) | Netiešais atbalsta veids – elektroenerģijas nodokļa atbrīvojumu un atvieglojumu veidā. |  | Elektroenerģijas nodokļa likuma 6.panta pirmā daļa nosaka, ka no nodokļa ir atbrīvota elektroenerģija, kas iegūta:  1)no AER;  2) HES;  3) koģenerācijas elektrostacijās, kas atbilst normatīvajos aktos par elektroenerģijas ražošanu koģenerācijas procesā noteiktajiem efektivitātes kritērijiem. | Esošs | Sākot ar 2007.gada 1.janvāri |
| 7. Energoefektivitātes paaugstināšana pašvaldību ēkās (I kārta).  (MK 25.06.2009. noteikumi Nr.645 **„Klimata pārmaiņu finanšu instrumenta finansēto projektu atklāta konkursa „Energoefektivitātes paaugstināšana pašvaldību ēkās” nolikums”** ar grozījumiem līdz 25.09.2012.) | Finansiāls (Klimata pārmaiņu finanšu instruments) | CO2 emisiju samazinājums, samazinot siltumenerģijas patēriņu Latvijas Republikas pašvaldību sabiedriskajās ēkās un ēkās, kas nepieciešamas pašvaldību autonomo funkciju nodrošināšanai. | Pilsētas vai novada pašvaldības | Esošs | Projektu īstenošana līdz 2011. gada 1.decembrim |
| 8. SEG emisijas samazinošu tehnoloģiju attīstīšana.  (MK 2009.gada 22.decembra noteikumi Nr.1492 **„Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisijas samazinošu tehnoloģiju attīstīšana” nolikums”** ar grozījumiem līdz 25.09.2012.**)** | Finansiāls (Klimata pārmaiņu finanšu instruments) | Veicināta SEG emisijas samazinošo produktu un tehnoloģiju pieejamība Latvijā, tādējādi nodrošinot SEG emisiju samazinājumu. | Projekta iesnieguma iesniedzējs ir Latvijas Republikas tiešās vai pastarpinātās pārvaldes iestāde, atvasināta publiska persona vai arī Latvijas Republikā reģistrēts komersants. | Esošs | Projektu īstenošana līdz 2012. gada 1. decembrim |
| 9. Energoefektivitātes paaugstināšana augstākās izglītības iestāžu ēkās.  (MK 2010. gada 5. janvāra noteikumi Nr. 1 **„Klimata pārmaiņu finanšu instrumenta finansēto projektu atklāta konkursa „Energoefektivitātes paaugstināšana augstākās izglītības iestāžu ēkās” nolikums”** ar grozījumiem līdz 25.09.2012.**)** | Finansiāls (Klimata pārmaiņu finanšu instruments) | CO2 emisiju samazinājums, samazinot siltumenerģijas un elektroenerģijas patēriņu | Latvijas Republikā akreditēta augstākās izglītības iestāde | Esošs | Projektu īstenošana līdz 2012. gada 1. decembrim |
| 10. Kompleksi risinājumi SEG emisiju samazināšanai valsts un pašvaldību profesionālās izglītības iestāžu ēkās.  (MK 2010. gada 5.maija noteikumi Nr.417 **„Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums”** ar grozījumiem kas izdarīti līdz 14.08.2012.) | Finansiāls (Klimata pārmaiņu finanšu instruments) | CO2 emisiju samazinājums, samazinot siltumenerģijas un apgaismojuma elektroenerģijas patēriņu Latvijas Republikas valsts un pašvaldību profesionālās izglītības iestāžu ēkās. | Projektu iesniedzēji ir valsts vai pašvaldību profesionālās izglītības iestādes. | Esošs | Projektu īstenošana līdz 2012. gada 1. decembrim |
| 11. Tehnoloģiju pāreja no fosilajiem uz atjaunojamajiem energoresursiem  (MK 2010.gada 12.maija noteikumi Nr.441 **"Klimata pārmaiņu finanšu instrumenta finansēto projektu atklāta konkursa "Tehnoloģiju pāreja no fosilajiem uz atjaunojamajiem energoresursiem" nolikums"** ar grozījumiem kas izdarīti līdz 25.09.2012.) | Finansiāls (Klimata pārmaiņu finanšu instruments) | CO2 emisiju samazinājums, nodrošinot pāreju no tehnoloģijām, kurās izmanto fosilos energoresursus, uz tehnoloģijām, kurās izmanto atjaunojamos energoresursus. | Latvijas Republikas pilsētu vai novadu pašvaldības un izglītības iestādes, Latvijas Republikā reģistrēti sīkie (mikro), mazie un vidējie komersanti, kā arī zinātnisko institūciju reģistrā reģistrētas zinātniskās institūcijas. | Esošs | Projektu īstenošana līdz 2012.gada 1.decembrim |
| 12. Kompleksi risinājumi SEG emisiju samazināšanai ražošanas ēkās.  (MK 2010.gada 8.jūnija noteikumi Nr.521 **„Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai ražošanas ēkās” nolikums”** ar grozījumiem kas izdarīti līdz 14.08.2012.) | Finansiāls (Klimata pārmaiņu finanšu instruments) | CO2 emisiju samazinājums, ieviešot AER tehnoloģijas un energoefektivitātes pasākumus ražošanas ēkās. | Komersanti | Esošs | Projektu īstenošana līdz 2012.gada 1. decembrim |
| 13. Kompleksi risinājumi SEG emisiju samazināšanai pašvaldību ēkās (II kārta)  (MK 2010.gada 21.jūnija noteikumi Nr.542 **„Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai pašvaldību ēkās” nolikums”** ar grozījumiem kas izdarīti līdz 25.09.2012.) | Finansiāls (Klimata pārmaiņu finanšu instruments) | CO2 emisiju samazinājums, ieviešot AER tehnoloģijas un energoefektivitātes pasākumus | Pilsētu un novadu pašvaldības | Esošs | Projektu īstenošana līdz 2012. gada 1. decembrim |
| 14. Sabiedrības izpratnes attīstīšana par SEG emisiju samazināšanas nozīmi un iespējām. (I un II kārta)  (MK 2010.gada 17.augusta noteikumi Nr.789 **„Klimata pārmaiņu finanšu instrumenta finansēto projektu atklāta konkursa „Sabiedrības izpratnes attīstīšana par siltumnīcefekta gāzu emisiju samazināšanas nozīmi un iespējām” nolikums”** ar grozījumiem līdz 25.09.2011.) | Finansiāls (Klimata pārmaiņu finanšu instruments) | Sabiedrības izpratnes par SEG emisiju samazināšanas nozīmi un iespējām veicināšana, sekmējot informētu lēmumu pieņemšanu un videi nekaitīgu rīcību. | Projekta iesnieguma iesniedzējs ir:  1. Latvijas Republikā reģistrēta biedrība vai nodibinājums vai arī Latvijas Republikā reģistrēts komersants, kura izdevums ir reģistrēts Latvijas Republikas Uzņēmumu reģistra masu informācijas līdzekļu reģistrā, ja izdevuma vai tīmekļa vietnes auditorija atbilst finanšu instrumenta mērķiem;  2. Latvijas Republikā reģistrēta biedrība vai nodibinājums ar vienu vai vairākiem projekta sadarbības partneriem, kuru darbības joma ir vides izglītība vai enerģijas taupīšanas pasākumu popularizēšana;  3. Latvijas Republikā reģistrēta biedrība, kas pārstāv būvniecības un arhitektūras, enerģētikas, būvniecības inženierzinātņu vides jomas speciālistus, energoauditorus, vai arī biedrība, kas ir Eiropas Tirdzniecības kameru apvienības biedrs ar vienu vai vairākiem projekta sadarbības partneriem. | Esošs | Projektu īstenošana līdz 2012.gada 31.martam |
| 15. Zema enerģijas patēriņa ēkas  (MK 28.12.2010. noteikumi Nr.1185 **„Klimata pārmaiņu finanšu instrumenta finansēto projektu atklāta konkursa „Zema enerģijas patēriņa ēkas” nolikums”** ar grozījumiem kas izdarīti līdz 13.01.2011.**)** | Finansiāls (Klimata pārmaiņu finanšu instruments) | CO2 emisiju samazinājums, palielinot ēku energoefektivitāti un izmantojot AER tehnoloģijas. | Projekta iesniedzējs ir tiešās vai pastarpinātās pārvaldes iestāde, Latvijas Republikas pilsētas vai novada pašvaldības dome, Latvijas Republikā reģistrēts sīkais (mikro), mazais vai vidējais komersants vai fiziska persona | Esošs | Projektu īstenošana līdz 2013. gada 1. novembrim |
| 16. AER izmantošana siltumnīcefekta gāzu emisiju samazināšanai.  (MK 2011.gada 4.janvāra noteikumi Nr.12 **„Klimata pārmaiņu finanšu instrumenta finansēto projektu atklāta konkursa „Atjaunojamo energoresursu izmantošana siltumnīcefekta gāzu emisiju samazināšanai" nolikums”** ar grozījumiem kas izdarīti līdz 25.09.2012.**)** | Finansiāls (Klimata pārmaiņu finanšu instruments) | CO2 emisiju samazinājums, palielinot AER izmantošanu siltumenerģijas un elektroenerģijas ražošanā | Latvijas Republikas pilsētu vai novadu pašvaldības domes, tiešās vai pastarpinātās pārvaldes iestādes un Latvijas Republikā reģistrēti komersanti | Esošs | Projektu īstenošana līdz 2012.gada 1. novembrim |
| 17. AER izmantošana mājsaimniecību sektorā. (I un II kārta)  (MK 2011.gada 4.janvāra noteikumi Nr.11 „**Klimata pārmaiņu finanšu instrumenta finansēto projektu atklāta konkursa „Atjaunojamo energoresursu izmantošana mājsaimniecību sektorā” nolikums”** ar grozījumiem kas izdarīti līdz 30.10.2012.) | Finansiāls (Klimata pārmaiņu finanšu instruments) | CO2 emisiju samazinājums, palielinot AER izmantošanu siltumenerģijas un elektroenerģijas ražošanā mājsaimniecībās pašpatēriņa nodrošināšanai | Projekta iesniedzējs ir:  1. dzīvojamās mājas īpašnieks – fiziska persona;  2. vairāku dzīvokļu dzīvojamās mājas dzīvokļu īpašnieku izveidota biedrība, kas neveic saimniecisko darbību un rīkojas vairāku dzīvokļu dzīvojamās mājas dzīvokļu īpašnieku – fizisku personu – vārdā. | Esošs | Projektu īstenošana: I kārta – līdz 2012.gada 1. jūlijam; II kārta – līdz 2012.gada 1. novembrim |
| 18. SEG emisiju samazināšana pašvaldību publisko teritoriju apgaismojuma infrastruktūrā (I, II un III kārta)  (MK 2011.gada 24.maija noteikumi Nr.408 **„Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” nolikums**” ar grozījumiem kas izdarīti līdz 30.10.2012.**)** | Finansiāls (Klimata pārmaiņu finanšu instruments) | CO2 emisijas samazinājums pašvaldību publisko teritoriju apgaismojuma infrastruktūrā, izmantojot tādas tehnoloģijas un videi draudzīgus paņēmienus, kas ļauj samazināt esošo elektroenerģijas patēriņu | Latvijas Republikas pašvaldība, tās iestāde vai aģentūra, vai komersants | Esošs | Projektu īstenošana: I kārta – līdz 2012.gada 1. jūlijam; II kārta – līdz 2013.gada 30. augustam; III kārta – līdz 2014. gada 31. martam. |
| 19. SEG emisijas samazinošu tehnoloģiju attīstīšana un pilotprojektu īstenošana.  (MK 2011.gada 2.augusta  noteikumi Nr.608 **„Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisijas samazinošu tehnoloģiju attīstīšana un pilotprojektu īstenošana” nolikums”** ar grozījumiem kas izdarīti līdz 25.09.2012.) | Finansiāls (Klimata pārmaiņu finanšu instruments) | SEG emisiju samazinošu produktu un tehnoloģiju attīstība un zināšanu un tehnoloģiju pārnese, atbalstot pilotprojektu īstenošanu Latvijā. | Latvijas Republikas tiešās vai pastarpinātās pārvaldes iestāde, atvasināta publiska persona vai Latvijas Republikā reģistrēts komersants. | Esošs, papildina rīcības plānu. | Projektu īstenošana līdz 2013.gada 1.aprīlim |
| 20. Kompleksi risinājumi SEG emisiju samazināšanai (I, II un III kārta)  (MK 2012.gada 14.augusta noteikumi Nr.559 **„Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai” nolikums**” ar grozījumiem kas izdarīti līdz 25.09.2012.**)** | Finansiāls (Klimata pārmaiņu finanšu instruments) | SEG emisiju samazinājums, nodrošinot pāreju no tehnoloģijām, kurās izmanto fosilos energoresursus, uz tehnoloģijām, kurās izmanto AER, uzlabojot komersantu ražošanas tehnoloģiskās iekārtas vai nomainot tās ar jaunām ražošanas tehnoloģiskām iekārtām un uzlabojot izglītības iestāžu, ražošanas, vairumtirdzniecības un mazumtirdzniecības ēku energoefektivitāti. | Latvijas Republikā reģistrēts komersants. Projekta iesniedzējs konkursa otrajā kārtā, ir komersants vai Latvijas Republikā reģistrēta valsts, pašvaldību vai citu juridisku vai fizisku personu dibināta iestāde, kuras uzdevums ir izglī­tības programmu īstenošana, vai komercsabiedrība, kurai izglītības programmu īstenošana ir viens no darbības veidiem | Esošs, papildina rīcības plānu | Projektu īstenošana: I kārta – līdz 2013. gada 30. aprīlim; II kārta – līdz 2013.gada 31. oktobrim; III kārta – līdz 2014. gada 30. jūnijam.. |
| 21. Eiropas Ekonomikas zonas (EEZ) finanšu instrumenta 2009.-2014. gada programmas "Nacionālā klimata politika" | Finansiāls (Eiropas Ekonomikas zona) | Eiropas Ekonomikas zonas finanšu instrumenta līdzfinansētās programmas „Nacionālā klimata politika” mērķis ir atbalstīt Latviju visaptverošas nacionālās klimata politikas izstrādē, kas ietver ES emisiju tirdzniecības sistēmā neiekļautos sektorus emisijas jautājumos un visus pārējos sektorus klimata pārmaiņu pielāgošanas jautājumos. | Kopējais programmai pieejamais finansējums ir EUR 11 205 406 ekvivalents latos, tai skaitā Eiropas Ekonomikas zonas finanšu instrumenta līdzfinansējums EUR 10 365 000 ekvivalents latos un Latvijas valsts budžeta līdzfinansējums EUR 840 406 ekvivalents latos. | Esošs, papildina rīcības plānu | Projektu ieviešanas noslēgums plānots 2016.gada beigās |
| 22. Norvēģijas finanšu instrumenta 2009.- 2014.gadam programma “Inovācijas zaļās ražošanas jomā” | Finansiāls (Norvēģijas finanšu instrumenta 2009.- 2014.gadam programmas Latvijai ietvaros) | Paredzēts, lai veicinātu AE ražošanu, „zaļu” un energoefektīvu preču un materiālu ražošanu, „tīras” enerģijas izmantošanu transportā, ūdensapgādē, atkritumu apstrādē, ekodizainam vai citiem uzlabojumiem produktos, tehnoloģijās vai procesos citās sfērās, kas dod ieguldījumu energoefektivitātē, samazina emisijas vai resursu patēriņu. | Programmas kopējais finansējums – 12 586 667 EUR. Norvēģijas finanšu instrumenta līdzfinansējums – 11 328 000 EUR. Latvijas valsts finansējums – 1 258 667 EUR. | Esošs, papildina rīcības plānu | 2009.- 2014.gads |
| 23. AER izmantojošu koģenerācijas elektrostaciju attīstība (MK 2009. gada 17. februāra noteikumi Nr. 165 „Noteikumi par darbības programmas „Infrastruktūra un pakalpojumi” papildinājuma 3.5.2.2.aktivitāti „Atjaunojamo energoresursu izmantojošu koģenerācijas elektrostaciju attīstība””) | Kohēzijas fonds | Aktivitātes mērķis ir būtiski paaugstināt elektroenerģijas un siltumenerģijas ražošanas apjomus no AER, tādējādi mazinot Latvijas atkarību no primāro enerģijas resursu importa.  Aktivitātes ietvaros atbalstu saņēmuši 10 projekti, kuros paredzēta jaunu koģenerācijas staciju būvniecība, aizstājot esošās stacijas, kas izmanto fosilo kurināmo, un esošo rekonstrukcija šķeldas vai biomasas izmantošanai. | Siltumenerģijas un elektrības lietotāji, pašvaldības un komersanti. | Esošs | Sākot ar 2009.gada 12.martu. |
| 24. Pasākumi centralizētās siltumapgādes sistēmu efektivitātes paaugstināšanai (MK 2010. gada 31. augusta noteikumi Nr.824 „Noteikumi par darbības programmas „Infrastruktūra un pakalpojumi” papildinājuma 3.5.2.1.1. apakšaktivitātes „Pasākumi centralizētās siltumapgādes sistēmu efektivitātes paaugstināšanai” projektu iesniegumu atlases otro kārtu un turpmākajām kārtām”) | Kohēzijas fonds | Aktivitātes mērķis ir būtiski paaugstināt siltumenerģijas ražošanas efektivitāti, samazināt siltumenerģijas zudumus pārvades un sadales sistēmās un sekmēt fosilā kurināmā veidu aizvietošanu ar atjaunojamiem vai citu veidu kurināmiem. | Siltumenerģijas lietotāji, pašvaldības un komersanti. | Esošs | Projektu īstenošana līdz 2015.gada 1.jūnijam. |
| 25. Pasākumi uzņēmumu siltumapgādes sistēmu efektivitātes paaugstināšanai (MK 2011. gada 11. oktobra noteikumi Nr. 796 „Noteikumi par darbības programmas „Infrastruktūra un pakalpojumi” papildinājuma 3.5.2.1.2.apakšaktivitāti „Pasākumi uzņēmumu siltumapgādes sistēmu efektivitātes paaugstināšanai””) | Kohēzijas fonds | Būtiski paaugstināt siltumenerģijas ražošanas efektivitāti, veicinot siltumenerģijas, kas ražota, izmantojot atjaunojamos  energoresursus, izmantošanu industriālajā ražošanā. | Komersanti. | Izbeigts | Projektu iesniegumu atlase notika 01.12.2011.-01.02.2012. |

\* Norādīt, vai pasākums ir (galvenokārt) regulatīva, finansiāla vai neregulatīva (piemēram, informācijas kampaņa) rakstura.

\*\*Gaidāmais rezultāts — tendences maiņa, uzstādītā jauda (MW; t/g.), saražotā enerģija (tūkst. tonnu naftas ekv.).

\*\*\*Pasākuma mērķauditorija: investori, galalietotāji, publiskā pārvalde, plānotāji, arhitekti, uzstādītāji utt. vai attiecīgā darbības joma/nozare: biodegvielas ražošana, dzīvnieku mēslu izmantošana enerģētikā utt.

\*\*\*\* Vai šis pasākums aizstāj vai papildina VRPAEJ 5. tabulā ietvertos pasākumus?

Īstenotie pasākumi, lai sekmētu no atjaunojamiem resursiem ražotas enerģijas pieaugumu un sasniegtu Direktīvā 2009/28/EK noteikto mērķi 2020. gadam, ir pietiekami. Turklāt Latvijā ES fondu plānošanas periodā 2007.-2013.gadā atbalsts atjaunojamās enerģijas plašākai izmantošanai tika īstenots divos līmeņos – gan kā investīciju atbalsts, gan arī darbības atbalsts.

## 2.a Administratīvo procedūru progresa izklāsts

EM veica analīzi par vēsturiski īstenotās politikas ietekmi un sekām uz Latvijas ekonomikas konkurētspēju un iedzīvotāju maksātspēju un, ņemot vērā EM veiktās analīzes secinājumus, tika identificēta nepieciešamība uzlabot administratīvās procedūras MK noteikumos Nr.221[[25]](#footnote-26) un MK noteikumos Nr.262[[26]](#footnote-27) ietvertā tiesiskā regulējuma uzlabošanai un attiecīgi 2012. gadā veikta virkne pasākumu tiesiskās bāzes sakārtošanai. Vienlaikus, veicot administratīvo procedūru analīzi citos spēkā esošajos un ar AER nozari piekritīgajos normatīvajos aktos, netika identificēta nepieciešamība tiesiskā regulējuma izmaiņām.

Veicot grozījumus normatīvajos aktos (grozījumi MK noteikumos Nr.221 un MK noteikumos Nr.262):

1) lai pārliecinātos, ka obligātā iepirkuma ietvaros elektroenerģijas ražotājiem piešķirtie līdzekļi tiek izmantoti efektīvi un atbilstoši paredzētajiem mērķiem, MK noteikumos Nr.262 un MK noteikumos Nr.221 iekļauta prasība (spēkā stājās 2012. gada 8. septembrī) katru gadu obligāti iesniedzamajā (līdz kārtējā gada 1. martam) gada pārskatā par elektrostacijas darbību sniegtos datus par pārdoto lietderīgo (efektīvi izlietoto) siltumenerģiju apstiprināt pie akreditēta auditora. Vienlaikus  abos Ministru kabineta noteikumos noteikts, ka auditors ir juridiska persona, kura ir akreditēta Latvijas Nacionālajā akreditācijas birojā un atbilst akreditācijas prasībām, ņemot vērā standartu LVS EN ISO/IEC 17020:2012 „Atbilstības novērtēšana. Prasības dažāda veida institūcijām, kas veic inspekciju”. Šāda prasība nodrošinās auditoru veikto auditu neatkarību un objektivitāti.

2) ietvertas normas, lai komersants izpildītu savas nodokļu saistības pret valsti un darbiniekiem, kā arī nodrošinātu atbilstību būvniecību regulējošajiem normatīvajiem aktiem elektrostacijās.

3) komersantiem, kas ražo elektroenerģiju augstas efektivitātes koģenerācijā, noteikts atbalsta termiņa ierobežojums. Ja līdz šim atbalsts bija beztermiņa, tad līdz ar grozījumiem ir noteikts 10gadu ierobežojums koģenerācijas elektrostacijām, kuru uzstādītā elektriskā jauda nepārsniedz 4 MW, un 15 gadu ierobežojumskoģenerācijas elektrostacijām, kuru uzstādītā elektriskā jauda ir lielāka par 4 MW. Iekārtām, kas tika nodotas ekspluatācijā pirms vairāk nekā 10 gadiem, paredzēts pārejas periods līdz 2017. gada 1. jūlijam.

4) tāpat arī pieņemtie grozījumi MK noteikumos Nr.221 arī paredz konkrētu laika periodu, kurā jāuzsāk ražošana augstas efektivitātes koģenerācijā atkarībā no uzstādāmās jaudas.

5) noteikts, ka līdz 2016. gada 1. janvārim jauni ražotāji atbalsta saņemšanai (tiesību saņemšanai pārdot elektroenerģiju obligātā iepirkuma ietvaros un tiesību garantētas maksas par koģenerācijas elektrostacijā uzstādīto elektrisko jaudu saņemšanai) pieteikties nevar. Līdz ar to netiek organizēti jauni konkursi jaunu tiesību iegūšanai pārdot biomasas, biogāzes, saules vai vēja elektrostacijās saražoto elektroenerģiju obligātā iepirkuma ietvaros.

Ņemot vērā, ka viens no enerģētikas politikas mērķiem ir kliedētās atjaunojamās enerģijas ražošanas attīstība, enerģētikas politikas reformas ietvaros 2012. gadā uzsākta arī elektroenerģijasneto norēķinu sistēmas ieviešana Latvijā. Lai ieviestu neto norēķinu sistēmu, veikti grozījumi Elektroenerģijas tirgus likumā, kas paredz no 2014. gada 1. janvāra ieviest neto norēķinu sistēmu Latvijā, kā arī ietver nosacījumus, kā nodrošināt mājsaimniecību no AER saražotās elektroenerģijas, galvenokārt, savam patēriņam, nodošanu elektroenerģijas tīklā un nepieciešamības gadījumā tāda paša daudzuma saņemšanu atpakaļ.

EM ir arī izstrādājusi ilgtermiņa redzējumu Latvijas enerģētikas politikas attīstībā – „Enerģētikas ilgtermiņa stratēģija 2030 – konkurētspējīga enerģētika sabiedrībai”[[27]](#footnote-28) veidā, kurā par galveno mērķi ir noteikta Latvijas konkurētspējas rādītāju veicināšana, vienlaicīgi sekmējot tādus enerģētikas politikas attīstības pasākumus, kas veicinātu pakāpenisku, izmaksu ziņā efektīvu un videi draudzīgu vietējo energoresursu izmantošanas pieaugumu un klimata mērķu sasniegšanu.

## 2.b Pasākumi, kas veikti, lai nodrošinātu no atjaunojamajiem energoresursiem saražotas elektroenerģijas pārvadi un sadali un lai uzlabotu sistēmu vai noteikumus, kā tiek segtas un sadalītas izmaksas, kas saistītas ar pieslēgšanos tīklam un tīkla jaudas palielinājumu

Elektroenerģijas ražotāju pieslēgšanu tīklam regulē Elektroenerģijas tirgus likums. Elektroenerģijas tirgus likuma 8. pants nosaka sistēmas operatora darbību, regulē elektroenerģijas sistēmas īpašnieka darbības uzraudzību. Atbilstoši Elektroenerģijas tirgus likuma 8. panta otrai daļai Sabiedrisko pakalpojumu regulēšanas komisija (turpmāk - Regulators) nosaka vienotus sistēmas pieslēguma noteikumus ražotājiem un lietotājiem, kā arī pieslēguma maksas noteikšanas metodiku.

Elektroenerģijas tirgus likuma 9. panta otrajā daļā[[28]](#footnote-29) ir paredzēts, ka sistēmas operatoram tā licences darbības zonā un termiņā ir pastāvīgas saistības nodrošināt sistēmas dalībniekiem nepieciešamo pieslēgumu attiecīgai sistēmai saskaņā ar regulatora noteiktajiem vienotiem sistēmas pieslēguma noteikumiem. Ar Regulatora 2012. gada 22. februāra padomes lēmumu Nr.1/6 apstiprinātiem noteikumiem "Sistēmas pieslēguma noteikumi elektroenerģijas ražotājiem" tiek paredzēti vienoti sistēmas pieslēguma noteikumi un pieslēguma maksas noteikšanas metodika elektroenerģijas ražotājiem. Regulatora noteikumu 2.3.apakšpunkts[[29]](#footnote-30), 7. punkts[[30]](#footnote-31) un 10. punkts[[31]](#footnote-32) nosaka, ka ražošanas iekārtām jābūt pieslēgtām atbilstoši pamatotām tehniskām prasībām un ekonomiski pamatotām izmaksām. Līdz ar to ražotāju ietekme tiek novērtēta, izsniedzot tam tehniskos noteikumus, kas arī cita starpā atspoguļo arī pieslēguma izbūves izmaksās. Papildus iepriekšminētajam Latvijas lielākais sadales sistēmas operators AS „Sadales tīkls”, kas sniedz sadales sistēmas operatora pakalpojumus 99% no valsts teritorijas, piemēro jaunu pieslēguma un slodzes izmaiņu regulējumu mikroģeneratora pieslēgumiem, kas ļauj relatīvi vienkāršā veidā mājsaimniecību lietošanā ekspluatācijā ieviest ražošanas iekārtas, kas izmanto atjaunojamos energoresursus, piemēram, saules baterijas un nelielas jaudas vēja ģeneratorus.

Svarīgs priekšnoteikums jaunu AE ražotāju ienākšanai tirgū ir nacionālās enerģētikas infrastruktūras attīstība. Elektroenerģijas sadales tīklos pārskata periodā ievērojamu izmaiņu nav. Pārvades sistēmā turpinājās 2010. gadā uzsākta Latvijas rietumu reģiona pārvades tīkla stiprināšanas (Kurzemes loks) projekta īstenošana.

Projekts „Kurzemes loks” sastāv no 3 etapiem:

• 330kV kabeļa izbūve Rīgā starp Imantu un TEC1 paaugstinot Rīgas energoapgādes drošumu un nodrošinot nepieciešamo infrastruktūru Kurzemes loka 330kV līniju pieslēgšanai apakšstacijai Imanta.

• 330kV līnijas izbūve Grobiņa (Liepāja)-Ventspils;

• 330kV līnijas izbūve Ventspils –Imanta (Rīga).

Ar ES (50%) un AS „Latvenergo” (50%) līdzfinansējumu 2010.gadā uzsāktā projekta Kurzemes 330 kV loka realizācijai 1. etapu plānots pabeigt 2013.gadā. Kurzemes 330 kV loka projekta 2. etapam 2011. gadā tika veikts ietekmes uz vidi novērtējums (IVN) un 2012. gadā ir uzsākti līnijas būvniecības projektēšanas darbi un izbūves darbi, kas tiks pabeigti 2014.gadā. Kurzemes 330 kV loka projekta 3.etaps, kas ir ļoti svarīgs projekta etaps, jo kopējais Kurzemes 330 kV loka projekta mērķis tiks sasniegts tikai ar tā izbūvi, šobrīd ir ieviešanas stadijā. 2012. gadā ar Eiropas līdzfinansējuma palīdzību uzsāktas IVN un trases izpētes aktivitātes, ko plānots pabeigt 2013. gada beigās.

Energoinfrastruktūras projekts „Kurzemes loks” īstenošanas rezultātā paaugstināsies Kurzemes reģiona un Kurzemes novada pilsētu patērētāju elektroapgādes drošums, tiks nodrošināta infrastruktūra pieaugošajai elektriskajai slodzei Kurzemes reģionā, kā arī tiks nodrošināts jaunu elektroenerģijas lietotāju elektroietaišu pieslēgšanas potenciāls, kas dos iespēju pievienot jaunas vēja elektrostaciju jaudas sauszemē un jūrā, kas plānotas Kurzemes reģionā. Šī projekta īstenošana radīs pamatu vēja parku attīstībai Kurzemes piekrastē.

# Atbalsta mehānismi, to izmaiņas atjaunojamās enerģijas izmantošanas veicināšanai

**Akcīzes nodokļa atvieglojums biodegvielai**

Ņemot vērā, ka biodegvielu ražošanas izmaksas un tādejādi cenas mazumtirdzniecībā līdz šim bijušas augstākas kā fosilajai degvielai, saskaņā ar likumu „Par akcīzes nodokli” biodegvielai un tās maisījumiem ar fosilo degvielu atkarībā no biodegvielas daudzuma degvielā piemēro samazinātas akcīzes nodokļa likmes*.* Samazinātās akcīzes nodokļa likmes vienādi tiek piemērotas kā iekšzemē saražotajai, tā arī no citām ES dalībvalstīm ievestajai biodegvielai un tās maisījumiem ar fosilo degvielu.

Samazinātas akcīzes nodokļa likmes līdz 2011. gadam 1. janvārim tika piemērotas arī degvielai ar 5% biodegvielas piejaukumu (E5 un B5). Ņemot vērā, ka ar 2009. gada 1. oktobri tika ieviests obligātais 5% biodegvielas piejaukums fosilajai degvielai, samazinātas akcīzes nodokļa likmes piemērošana degvielai ar 5% biodegvielas piejaukumu zaudēja savu nozīmi, jo vairs nedarbojās kā efektīvs stimuls biodegvielas ražošanai un tās patēriņam.

EK ar 2012. gada 18. jūnija lēmumu valsts atbalsta lietā Nr.SA.33517 (2011/N) – Akcīzes nodokļa samazināto likmju biodegvielai grozījumi un to darbības termiņa pagarināšana (N 540/2005 grozīts ar N 254/2007) ir atļāvusi Latvijai līdz 2013. gada 31. decembrim piemērot diferencētus nodokļus līmeņus biodegvielai un biodegvielas un fosilās degvielas maisījumiem ar augstu biodegvielas koncentrāciju (B100, E85 B30). Akcīzes nodokļa likmes un to izmaiņas ir parādītas 3.a tabulā.

Likuma „Par akcīzes nodokli” 14.panta otrā daļa nosaka ka, ja petroleja, dīzeļdegviela, gāzeļļa, to aizstājējprodukti un komponenti ir iezīmēti (marķēti) un tos izmanto par kurināmo siltuma ieguvei apkurē, sadedzināšanas iekārtās vai siltuma enerģijas ieguvei produkcijas ražošanas (pārstrādes) tehnoloģiskajā procesā, attiecīgiem produktiem (par 1000 litriem) akcīzes nodokli aprēķina:

* pēc likmes 40 LVL;
* pēc likmes 15 LVL, ja minēto naftas produktu sastāvā vismaz 5% no kopējā produktu daudzuma veido rapšu sēklu eļļa vai no rapšu sēklu eļļas iegūtā biodīzeļdegviela.

***3.a tabula***

**Akcīzes nodokļa likmes un to izmaiņas naftas produktiem Latvijā, LVL/1000** **litriem**

|  |  |  |  |
| --- | --- | --- | --- |
| **Naftas produkta veids** | **2011.gada 1.janvāris** | **2011.gada 1.jūnijs** | **2012.gada 1.janvāris** |
| Svinu nesaturošs benzīns | 269 | 289 | 289 |
| Svinu nesaturošais benzīns, kuram tiek pievienots etilspirts (bio 5%) (E5) | 269 | 289 | 289 |
| Svinu nesaturošais benzīns, kuram tiek pievienots etilspirts (bio 85%) (E85) | 80,7 | 86,7 | 86,7 |
| Svinu saturošs benzīns | 300 | 320 | 320 |
| Dīzeļdegviela | 234 | 234 | 234 |
| Dīzeļdegviela (bio 5-30%) (B5) | 234 | 234 | 234 |
| Dīzeļdegviela (bio vismaz 30%) (B30) | 164 | 164 | 164 |
| Biodīzeļdegviela (B100) | 0 | 0 | 0 |
| Marķētā degviela | 40 | 40 | 40 |
| Marķētā degviela (bio 5%) | 15 | 15 | 15 |

*Avots: VID*

Savukārt likuma „Par akcīzes nodokli” 14.panta trešā daļa nosaka, ka, ja svinu nesaturošam benzīnam, tā aizstājējproduktiem un komponentiem ir pievienots etilspirts, kas iegūts no lauksaimniecības izejvielām un ir dehidratēts (ar spirta saturu vismaz 99,5 tilpumprocenti), attiecīgajiem produktiem (par 1000 litriem) akcīzes nodokli aprēķina:

* pēc likmes 86,7 LVL, ja pievienotā absolūtā spirta saturs veido no 70 līdz 85 tilpumprocentiem (ieskaitot) no kopējā produktu daudzuma.

Likuma „Par akcīzes nodokli” 14.panta ceturtā daļa nosaka, ka, ja dīzeļdegvielai (gāzeļļai), tās aizstājējproduktiem un komponentiem ir pievienota no rapšu sēklu eļļas iegūta biodīzeļdegviela, attiecīgajiem naftas produktiem akcīzes nodokli aprēķina:

* pēc likmes 164 LVL par 1000 litriem, ja biodīzeļdegviela veido vismaz 30 tilpumprocentus no kopējā naftas produktu daudzuma.

Likuma „Par akcīzes nodokli” 14.panta piektajā daļā minētai rapšu sēklu eļļai, kuru realizē vai izmanto par kurināmo vai degvielu, un biodīzeļdegvielai, kas pilnībā iegūta no rapšu sēklu eļļas, akcīzes nodokli aprēķina pēc likmes 0 LVL par 1000 litriem.

**Elektroenerģijas nodokļa atbrīvojums no AER ražotai elektroenerģijai**

Saskaņā ar Elektroenerģijas nodokļa likuma 5. pantu galalietotājam piegādātai elektroenerģija elektroenerģijas nodokli aprēķina pēc likmes 0,71 LVL par megavatstundu.

Elektroenerģijas nodokļa likuma 6.panta pirmajā daļā ir noteikti elektroenerģijas nodokļa atbrīvojumi elektroenerģijai, kas ir iegūta:

* no atjaunojamiem energoresursiem (saules, vēja, biomasas);
* HES;
* koģenerācijas elektrostacijās.

Savukārt Elektroenerģijas nodokļa likuma 6.panta otrajā daļā ir noteikts, ka no elektroenerģijas nodokļa atbrīvo elektroenerģiju, ko izmanto:

* elektroenerģijas ražošanai;
* siltumenerģijas un elektroenerģijas ražošanai koģenerācijā;
* preču pārvadājumiem un sabiedriskajiem pasažieru pārvadājumiem, tajā skaitā dzelzceļa transportā un pilsētu sabiedriskajos pasažieru pārvadājumos;
* mājsaimniecību lietotāji.

**Elektroenerģijas obligātais iepirkums**

Atbalsts elektroenerģijas ražošanai no AER Latvijā tiek īstenots jau vairāk kā 10 gadus. Ražotājiem, kuri elektroenerģijas ražošanai izmanto AER, tika piešķirtas tiesības pārdot saražoto elektroenerģiju obligātā iepirkuma ietvaros par noteiktu iepirkuma cenu *(feed-in tariff)*. Obligātā iepirkuma ietvaros iepirktās elektroenerģijas cenas ir atkarīgas no izmantotā energoresursa veida, uzstādītās jaudas, stacijas nostrādāto stundu skaita kā arī dabasgāzes tirdzniecības cenas. Ņemot vērā, ka elektroenerģijai konkrētajā ražošanas brīdī ir sava tirgus vērtība, kompensēta no lietotāju puses jeb subsidēta tiek starpība starp saražotās elektroenerģijas obligātā iepirkuma cenu un tirgus cenu. Savukārt, elektroenerģijas ražotājam tiek nodrošināta konkrēta iepirkuma cena, kas nav atkarīga no tirgus cenas.

Visas obligātā elektroenerģijas iepirkuma izmaksas sedz elektroenerģijas galalietotāji proporcionāli savam patēriņam un šo izmaksu iekasēšanu no elektroenerģijas galalietotājiem Latvijā īsteno elektroenerģijas tirgū darbojošās kapitālsabiedrības, neiesaistot valsts finansējumu.

Ņemot vērā, ka elektroenerģijas ražotājiem, kas izmanto AER, piešķirtajās obligātā iepirkuma tiesībās noteiktais iepērkamais elektroenerģijas apjoms pārsniedz Latvijai rīcības plānā paredzēto papildus AE apjomu elektroenerģijas sektorā 2020. gadā, obligātā iepirkuma tiesību piešķiršana jauniem ražotājiem ir apturēta līdz 2016. gada 1. janvārim.

***3. tabula***

**Atjaunojamās enerģijas atbalsta mehānismi**

|  |  |  |  |  |  |
| --- | --- | --- | --- | --- | --- |
| **AE atbalsta mehānismi** | | **Atbalsts par vienību** | **2011. gads (milj. LVL)\*** | **2012.gads (milj. LVL)\*** | **Kopā 2011. un 2012.gads (milj. EUR)\*** |
| Nodokļa atvieglojumi/ atbrīvojumi | |  |  |  |  |
| Instruments | Akcīzes nodokļa atvieglojums: |  |  |  |  |
| *Marķētā degviela (bio 5%)* | - | 5,838 | 7,981 | 19,662 |
| *Svinu nesaturošais benzīns, kuram tiek pievienots etilspirts (bio 85%) (E85)* | - | 0,030 | 0,028 | 0,082 |
| *Dīzeļdegviela (bio vismaz 30%) (B30)* | - | 0,0 | 0,0 | 0,0 |
| *Biodīzeļdegviela (100%)* | - | 0,294 | 0,203 | 0,707 |
| *KOPĀ:* |  | **6,161** | **8,212** | **20,451** |
| Elektroenerģijas nodokļa atbrīvojums |  |  |  |  |
| *Elektroenerģija, kas atbrīvota no nodokļa saskaņā ar Elektroenerģijas nodokļa likuma 6.panta pirmo daļu* | - | 4,131 | 4,728 | 12,605 |
| *Elektroenerģijas daudzums, kas atbrīvots no nodokļa saskaņā ar Elektroenerģijas nodokļa likuma 6.panta otro daļu* | - | 1,383 | 1,885 | 4,651 |
| *Elektroenerģijas daudzums, kas atbrīvots no nodokļa saskaņā ar Elektroenerģijas nodokļa likuma 6.panta trešo daļu* | - | 0,010 | 0,015 | 0,036 |
| *KOPĀ:* |  | **5,525** | **6,628** | **17,293** |
| Elektroenerģijas no AER obligātais iepirkums |  |  |  |  |
| *Atbalsts virs tirgus cenas hidroelektrostacijām* |  | 5,873 | 7,325 | 13,198 |
| *Atbalsts virs tirgus cenas vēja ektrostacijām* |  | 2,590 | 4,263 | 6,853 |
| *Atbalsts virs tirgus cenas biomasas stacijām* |  | 0,784 | 5,618 | 6,402 |
| *Atbalsts virs tirgus cenas biogāzess stacijām* |  | 9,578 | 22,298 | 31,876 |
| *KOPĀ:* |  | **18,826** | **39,504** | **58,330** |
| Kopējais aprēķinātais atbalsts elektroenerģijas sektorā gadā | |  |  |  |  |
| Kopējais aprēķinātais atbalsts siltumapgādes sektorā gadā | |  |  |  |  |
| Kopējais aprēķinātais atbalsts transporta sektorā gadā | |  |  |  |  |

*Avots: Finanšu ministrija, Ekonomikas ministrija*

\* Enerģijas apjoms, attiecībā uz kuru maksā atbalstu par vienību, liecina par atbalsta efektivitāti katrā tehnoloģijas veidā

***3.b tabula***

**Vidējais atbalsts par vienību (LVL/MWh) virs tirgus cenas elektroenerģijas no AER obligātā iepirkuma ietvaros**

|  |  |  |
| --- | --- | --- |
| Elektrostaciju veids | 2011. gads | 2012. gads |
| *Hidroelektrostacijas* | 9,34 | 9,43 |
| *Vēja ektrostacijas* | 3,71 | 4,21 |
| *Biomasas stacijas* | 8,29 | 9,76 |
| *Biogāzess stacijas* | 9,49 | 10,40 |
| *Vidēji:* | **7,75** | **8,76** |

*Avots: Ekonomikas ministrija*

## 3.1. Informācija par atbalstāmās elektroenerģijas piegādi galalietotājiem

Elektroenerģijas tirgus likuma 9.panta otrā daļa[[32]](#footnote-33) nosaka, ka sistēmas operatoram tā licences darbības zonā un termiņā ir atbildība par sistēmas spēju nodrošināt elektroenerģijas transportēšanu atbilstoši prognozētajam pieprasījumam, kā arī pastāvīgas saistības nodrošināt sistēmas dalībniekiem nepieciešamo pieslēgumu attiecīgai sistēmai.

Latvijas elektroenerģijas sistēmā nav tīklu pārslodzes, kas ierobežotu brīvu pieeju elektroenerģijas sistēmai, tādēļ jebkuram elektroenerģijas ražotājam, kuram ir noslēgts līgums par elektroenerģijas pārdošanu, pieeja elektroenerģijas sistēmai ir bez ierobežojumiem un garantēta. Jāņem arī vērā, ka Latvijā visi tie elektroenerģijas ražotāji, kuri izmanto atjaunojamos energoresursus, ir pieslēgti sadales sistēmai un ir ar mazu uzstādīto jaudu, vairumā gadījumu mazāku par 1MW. Gandrīz visiem šiem ražotājiem ir noslēgts līgums ar publisko tirgotāju (AS „Latvenergo”) par elektroenerģijas iepirkšanu obligātā iepirkuma ietvaros, dažiem ir divpusējie elektroenerģijas iepirkuma līgumi.

Saskaņā ar Eiropas Parlamenta un Padomes 2003. gada 26. jūnija Direktīvas 2003/54/EK par kopīgiem noteikumiem attiecībā uz elektroenerģijas iekšējo tirgu un par Direktīvas 96/92/EK atcelšanu (turpmāk – Direktīva 2003/54/EK) 3. panta 6. punktu dalībvalstis nodrošina, ka elektroenerģijas piegādātāji gala patērētājiem paredzētajos rēķinos vai kopā ar tiem un reklāmas materiālos precizē šādu informāciju:

1. katra enerģijas avota daļu kopējā enerģijas avotu apjomā, ko attiecīgais piegādātājs izmantojis iepriekšējā gadā;
2. vismaz norādi uz esošiem informācijas avotiem, piemēram, tīmekļa vietnēm, kur ir publiski pieejama informācija par ietekmi uz vidi, vismaz attiecībā uz CO2 emisiju un radioaktīvajiem atkritumiem, ko radījusi attiecīgā piegādātāja elektroenerģijas ražošana no tam pieejamā kopējā enerģijas avotu apjoma iepriekšējā gadā.

Ar Regulatora padomes 2012.gada 8.februāra lēmumu Nr.1/2 apstiprināti „Noteikumi par informāciju elektroenerģijas galalietotājiem”, kas izdoti saskaņā ar Elektroenerģijas tirgus likuma 32.panta ceturto daļu. Šie noteikumi nosaka informāciju un tās apjomu, kuru sistēmas operators nodrošina galalietotājam izsniedzamajos rēķinos un informatīvajos materiālos.

„Noteikumi par informāciju elektroenerģijas galalietotājiem” nosaka, ka publiskais tirgotājs saistītajiem lietotājiem izsniedzamajos rēķinos ietver informāciju par katru maksājuma pozīciju atbilstoši galalietotāja izvēlētajam elektroenerģijas tirdzniecības diferencētajam tarifam saistītajiem lietotājiem.

Tirgotājs vismaz vienu reizi gadā galalietotājam nodrošina iespēju iepazīties ar informatīvu materiālu, kurā ietver ziņas par iepriekšējā kalendārajā gadā piegādātās elektroenerģijas izcelsmi, norādot cik procentu no kopējā galalietotājam piegādātās elektroenerģijas apjoma:

* ir Latvijā saražotā elektroenerģija un cik procentu ir importētā elektroenerģija;
* ir saražots no katra AER veida (hidroenerģijas, biogāzes, biomasas, vēja enerģijas, saules enerģijas vai cita atjaunojamo energoresursu veida);
* ir saražots no katra fosilā kurināmā veida (dabasgāzes, oglēm, degakmens vai cita fosilā kurināmā veida);
* ir nopirkta elektroenerģijas biržā un cik procentu piegādāta no ES neietilpstošām valstīm, ja informācija par šādas elektroenerģijas izcelsmi nav pieejama.

Vienu reizi gadā energoapgādes komersants galalietotājam nodrošina iespēju iepazīties ar informatīvu materiālu, kurā ietvertas ziņas par informācijas avotiem, kur ir publiski pieejama informācija par ietekmi uz vidi, vismaz attiecībā uz oglekļa dioksīdu emisiju un radioaktīvajiem atkritumiem, ko radījusi piegādātās elektroenerģijas ražošana no primārajiem energoresursiem iepriekšējā gadā. Ja šāda informācija par elektroenerģiju, kas nopirkta elektroenerģijas biržā vai piegādāta no ES neietilpstošām valstīm, nav pieejama, to materiālā var nenorādīt.

Tirgotājs nodrošina, ka tā klientu apkalpošanas centrā galalietotājam ir brīvi pieejams drukāts eksemplārs ar augstāk minēto publiski pieejamo informāciju. Ja klientu apkalpošanas centrs nav izveidots, tad energoapgādes komersants šādu pieeju informācijai nodrošina juridiskajā adresē, kā arī faktiskajā adresē vai filiālē. Šo informāciju energoapgādes komersants ievieto internetā savā mājas lapā, ja tāda komersantam ir izveidota.

# 4. Atjaunojamo energoresursu, kuri sniedz papildu ieguvumus, atbalsta shēmas

Līdz šim Latvijas iestādēm nav zināms par tādu AER izmantošanu, kas sniedz papildu ieguvumus, bet kuriem var būt arī augstākas izmaksas, tostarp arī biodegvielas, kas ražotas no atkritumiem, atlikumiem, nepārtikas celulozes izejvielām un lignocelulozes izejvielām. Šādas biodegvielas Latvijā netiek ražotas.

# 5. Izcelsmes apliecinājumu sistēma

Atbilstoši Elektroenerģijas tirgus likuma 29.2pantam elektroenerģijas ražotāji, kuri elektroenerģijas ražošanai izmanto AER, var MK noteiktajā kārtībā par saražotās elektroenerģijas daudzumu, kas izteikts megavatstundās (MWh), saņemt izcelsmes apliecinājumu.

MK 2011. gada 22. novembra noteikumu Nr.900 “Noteikumi par izcelsmes apliecinājuma saņemšanu elektroenerģijai, kas ražota, izmantojot atjaunojamos energoresursus” (turpmāk – MK noteikumi Nr.900) 2. punkts nosaka, ka elektroenerģijas izcelsmes apliecinājumu var saņemt ražotājs, kura īpašumā vai lietojumā ir elektrostacija, kas elektroenerģiju ražo, izmantojot AER.

MK noteikumu Nr.900 1. punkts nosaka:

(1) kārtību, kādā elektroenerģijas ražotājs, kurš elektroenerģijas ražošanai izmanto atjaunojamos energoresursus, par saražotās elektroenerģijas daudzumu, kas izteikts megavatstundās (MWh), var saņemt izcelsmes apliecinājumu;

(2) kārtību, kādā ražotājs, kas elektroenerģijas ražošanai izmanto AER, var saņemt saražotās elektroenerģijas izcelsmes apliecinājumu;

(3) izcelsmes apliecinājumā ietveramo informāciju, kā arī pilnvaroto institūciju, kas izsniedz izcelsmes apliecinājumus. Atbilstoši MK noteikumu Nr.900 2.punktam 1.1., 1.2. un 1.3. apakšpunktā[[33]](#footnote-34) minēto saražotās elektroenerģijas izcelsmes apliecinājumu var saņemt ražotājs, kura īpašumā vai lietojumā ir elektrostacija, kas elektroenerģiju ražo, izmantojot AER. Ražotājs var saņemt vienu vai vairākus izcelsmes apliecinājumus. Savukārt MK noteikumu Nr.900 3.punkts[[34]](#footnote-35) nosaka, ka EM šo noteikumu 2.punktā minēto izcelsmes apliecinājumu izsniedz un uzskaita elektroniski. MK noteikumu Nr.900 4.punktā[[35]](#footnote-36) minēts, ka, lai saņemtu izcelsmes apliecinājumu, ražotājs papīra formā vai elektroniska dokumenta veidā iesniedz ministrijā iesniegumu izcelsmes apliecinājuma saņemšanai (MK noteikumu Nr.900 pielikums), turklāt minētos datus apliecina sistēmas operators, kura elektrotīkliem elektrostacija ir pieslēgta.

Atbilstoši MK noteikumu Nr.900 7.punktam[[36]](#footnote-37) un MK noteikumu Nr.900 pielikumam, EM, izvērtējot ražotāja sniegto informāciju, tai skaitā informāciju par elektroenerģijas tirgus dalībniekiem pārdotās elektroenerģijas apjomu, pieņem lēmumu par izcelsmes apliecinājuma izsniegšanu ražotājam, lai ražotājam būtu iespējams nodot nepieciešamo daudzumu izcelsmes apliecinājumu elektroenerģijas tirgotājiem, ņemot vērā pieprasījumu.

Saskaņā ar MK noteikumiem Nr.900 pēc komersantu pieprasījuma EM par 2011.gadu ir izsniegusi 3 izcelsmes apliecinājumus (par kopējo apjomu 4,042 GWh) elektroenerģijai, kas saražota no AER, tostarp 1 izcelsmes apliecinājumu (par 0,045 GWh) HES saražotajai elektroenerģijai un 2 izcelsmes apliecinājumus (par 3,997 GWh) elektroenerģijai, kas iegūta VES. Par 2012.gadu EM ir izsniegusi 8 izcelsmes apliecinājumus (par kopējo apjomu 3606,462 GWh), tostarp 5 izcelsmes apliecinājumus (par 3597,027 GWh) HES saražotajai elektroenerģijai un 3 izcelsmes apliecinājumus (par 9,436 GWh) elektroenerģijai, kas iegūta VES.

# 6. Tendences biomasas resursu pieejamībā un izmantošanā enerģijas nolūkos

***4. tabula***

**Biomasas piedāvājums enerģijas nolūkos**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **Iekšzemes izejvielu apjoms** | | **Primārā enerģija iekšzemes izejvielās (tūkst. t naftas ekv.)** | | **No ES importēto izejvielu apjoms** | | **Primārā enerģija no ES importēto izejvielu apjomā (tūkst. t naftas ekv.)** | | **No ne-ES importēto izejvielu apjoms** | | **Primārā enerģija no ne-ES importēto izejvielu apjomā (tūkst. t naftas ekv.)** | |
|  | **2011** | **2012** | **2011** | **2012** | **2011** | **2012** | **2011** | **2012** | **2011** | **2012** | **2011** | **2012** |
| ***Biomasas piedāvājums siltumapgādei un elektroenerģijai:*** | | | | | | | | | | | | |
| Koksnes biomasa, ko enerģijas ražošanai tieši piegādā no mežiem un citām ar kokaugiem klātām platībām (cirsmas utt.)\*,tūkst,cieš.m3 | 5399 | 5222 | 864 | 836 | 3 | 4 | 0 | 1 | 0 | 0 | 0 | 0 |
| Koksnes biomasas (kokrūpniecības atliekas un blakusprodukti utt.) netiešā piegāde\*, tūkst.cieš.m3 | 4038 | 4607 | 875 | 1032 | 7 | 22 | 2 | 6 | 6 | 54 | 2 | 14 |
| Enerģijas kultūras (zālaugi utt.) un koki ar īsu cirtes apriti (precizēt) |  |  |  |  |  |  |  |  |  |  |  |  |
| Lauksaimniecības blakusprodukti/pārstrādātas atliekas un zivsaimniecības blakusprodukti \* |  |  |  |  |  |  |  |  |  |  |  |  |
| Biomasa no atkritumiem (sadzīves, rūpnieciskajiem utt.)\* |  |  |  |  |  |  |  |  |  |  |  |  |
| Citi (precizēt) |  |  |  |  |  |  |  |  |  |  |  |  |
| ***Biomasas piedāvājums transportam:*** | | | | | | | | | | | | |
| Parastie laukaugi biodegvielām (precizēt galvenos veidus) |  |  |  |  |  |  |  |  |  |  |  |  |
| Enerģijas kultūras (zālaugi utt.) un koki ar īsu cirtes apriti biodegvielām (precizēt galvenos veidus) |  |  |  |  |  |  |  |  |  |  |  |  |
| Citi (precizēt) |  |  |  |  |  |  |  |  |  |  |  |  |

*Avots: CSP*

\* Šīs biomasas kategorijas definīcija jāsaprot atbilstoši 4.6.1. daļas 7. tabulai Komisijas Lēmumā C (2009) 5174, galīgā redakcija, ar ko izveido paraugu valsts rīcības plāniem atjaunojamo energoavotu jomā atbilstoši Direktīvai 2009/28/EK.

***4.a tabula.* Iekšzemes lauksaimniecības zemes izmantošana enerģijas kultūru audzēšanai (*ha*)**

|  |  |  |
| --- | --- | --- |
| **Zemes izmantojums** | **Platība (*ha*)** | |
|  | **2011** | **2012** |
| 1. Zeme, ko aizņem parastie laukaugi (kvieši, cukurbietes utt.) un eļļas augi (rapši, saulespuķes utt.) (norādīt galvenos veidus) | 650 874.06\* | 693 424.25\* |
| 2. Zeme, ko aizņem koki ar īsu cirtes apriti (vītoli, papeles) (norādīt galvenos veidus) | 209,38 | 321,37 |
| Apse | 31,82 | 30,48 |
| Kārkls | 160,04 | 288,04 |
| Baltalksnis | 17,52 | 2,85 |
| 3. Zeme, ko aizņem citas enerģijas kultūras, piemēram, zālaugi (miežabrālis, klūdziņu prosa, miskantes), sorgo (norādīt galvenos veidus) | 884,94 | 1155,17 |
| Miežabrālis | 826,08 | 1123,18 |
| Klūdziņprosa | 58,86 | 31,99 |

***Piezīmes:***

*\* Tikai šo laukaugu kopējās sējplatības: vasaras kvieši, ziemas kvieši, rudzi, vasaras mieži, ziemas mieži, auzas, tritikāle, griķi, kaņepes, vasaras rapsis, ziemas rapsis, šķiedras lini, eļļas lini, lauku pupas, zirņi, saldā lupīna, laukaugu maisījumi no iepriekš minētajām laukaugu kultūrām.*

*Avots: Zemkopības ministrija*

# 7. Izejvielu cenu un zemes izmantošanas izmaiņas, kuras saistītas ar palielinātu biomasas un citu no atjaunojamajiem energoresursiem saražoto enerģijas veidu izmantošanu

Pēdējo gadu laikā Latvija ir graudu un enerģētisko kultūraugu neto eksportētāja, un pašnodrošinājuma līmenis ir augsts. Tomēr, palielinoties enerģētisko kultūraugu ražošanas apjomiem, pārējo graudaugu ražošanas apjomi var samazināties.

Salīdzinot 2012. gadu ar 2010. gadu, novērojams straujš graudaugu cenu pieaugums – kopumā par 37%. Lopbarības graudu vidējais cenu pieaugums tajā pašā laika posmā ir bijis straujāks (+47%), nekā pārtikas graudu cenu kāpums (45%).

Izejvielu cenu izmaiņas 2011. un 2012. gadā sniegtas 4.b tabulā.

***4.b tabula***

**Lauksaimniecības produkcijas indeksi (salīdzināmajās cenās)**

|  |  |  |
| --- | --- | --- |
|  | **2011** | **2012** |
| % pret iepriekšējo gadu | % pret iepriekšējo gadu |
| Lauksaimniecības produkcija | 102,3 | 117,4 |
| Augkopības produkcija | 103,2 | 128,5 |
| Lopkopības produkcija | 99,7 | 104,4 |

*Avots:* *CSP*

No ražošanas resursiem 2012. gadā, salīdzinot ar 2010. gadu, visstraujāk cena kāpusi sēklām (+46%), dīzeļdegvielai +26%, lopbarībai un minerālmēsliem +23%, elektrībai +15%, taču augu aizsardzības līdzekļiem cena samazinājusies par 15%.

Nav sagaidāms, ka biodegvielas ražošana sākuma posmā konkurēs ar lauksaimniecības ražošanu, taču ilgākā laika periodā tas varētu būt stimulējošs faktors intensīvākās lauksaimniecības attīstībai Latvijā ar augstāku pievienoto vērtību.

Meža platība Latvijā aizņem 3354 tūkst. ha, kas sastāda 52% no Latvijas teritorijas (pēc meža resursu monitoringa 1.cikla rezultātiem). Saskaņā ar 2013. gada “Latvijas Nacionālās inventarizācijas ziņojuma 1990-2011. gadam” datiem, meža platība 2011. gadā, salīdzinot ar 2010. gadu, ir samazinājusies par 1,1 tūkst. ha, no kuriem 0,1 tūkst. ha ir aramzeme un 1 tūkst. ha apbūves teritorija.

# 8. Otrās paaudzes biodegvielu attīstība un īpatsvars

Pašlaik Latvijā netiek ražotas un izmantotas otrās paaudzes biodegvielas, kas ražotas no atkritumiem, atlikumiem, nepārtikas celulozes izejvielām un lignocelulozes izejvielām. 2011. un 2012. gadā biodegvielu ražošanai tika izmantoti graudaugi, rapsis un rapšu eļļa.

***5. tabula.***

**Direktīvas 2009/28/EK 21. panta 2. punktā minēto biodegvielu**

**ražošana un patēriņš (tūkst. t naftas ekv.)**

|  |  |  |
| --- | --- | --- |
| **21.2. panta biodegvielas[[37]](#footnote-38)** | **2011** | **2012** |
| Ražošana – degvielas veids X (precizēt) | 0 | 0 |
| Patēriņš – degvielas veids X (precizēt) | 0 | 0 |
| 21.2. panta biodegvielu kopējā ražošana | 0 | 0 |
| 21.2. panta biodegvielu kopējais patēriņš | 0 | 0 |
| 21.2. panta degvielu īpatsvars % no kopējās atjaunojamās enerģijas transportam | 0 | 0 |

# 9. Biodegvielu un bioloģisko šķidro kurināmo ražošanas ietekme uz bioloģisko daudzveidību, ūdens resursiem, ūdens kvalitāti un augsnes kvalitāti

Latvijā enerģētiskos kultūraugus audzē biodegvielas – bioetanola, tīras augu eļļas un biodīzeļdegvielas – ražošanai. Bioetanola ražošanai izmanto kviešus, rudzus un tritikāli, bet tīras augu eļļas un biodīzeļdegvielas ražošanai pārsvarā izmanto rapsi. Kukurūzas skābbarības biomasu, kā substrātu izmanto biogāzes ieguvei[[38]](#footnote-39).

***5a. tabula.***

**Biodīzeļdegvielas un bioetanola ražošana, (tūkst. t)**

|  |  |  |
| --- | --- | --- |
| **Biodegviela** | **2011** | **2012** |
| Bioetanols | 1,959 | 1,603 |
| Biodīzeļdegviela | 59,829 | 90,452 |

Avots: CSP

Saskaņā ar CSP datiem par biodegvielu ražošanu 2011. gadā, salīdzinot ar 2010. gadu, bioetanols tika saražots par aptuveni 12,9 tūkst. t jeb par 86,8% mazāk. 2012.gadā, salīdzinot ar 2011. gadu bioetanols tika saražots par 356 t jeb par 18,17% mazāk. Biodīzeļdegviela 2012. gadā salīdzinot ar 2011. gadu, tika saražota par 30,623 tūkst. t, kas ir par aptuveni 51,18% vairāk. Kopumā biodegvielu ražošanas apjomi pārskata periodā ir samazinājušies, tādēļ samazinās arī ražošanas procesā radītās CO2 emisijas.

Saskaņā ar CSP informāciju par lauksaimniecības kultūru sējumu platībām 2011. gadā rapša sējumi veidoja 121,3 tūkst. ha, kas ir par 10,7 tūkst. ha jeb 9,7% vairāk nekā 2010. gadā. Savukārt 2012. gadā rapša sējumi veidoja 117,5 tūkst. ha, kas ir par 3,1% mazāk nekā 2011. gadā. Lauksaimniecības kultūru sējumu platības parādītas 5b.tabulā.

***5b. tabula***

**Lauksaimniecības kultūru sējumu platības, tūkst.** **ha**

|  |  |  |  |
| --- | --- | --- | --- |
|  | **2011** | **2012** | **2012.g.% salīdzinājumā ar 2011.g.** |
| **Sējumu kopplatība, tai skaitā** | 647,9 | 692,1 | 106,8 |
| Graudaugi, tai skaitā | 526,6 | 574,6 | 109,1 |
| Ziemāji, tai skaitā | 243,2 | 311,0 | 127,9 |
| kvieši | 200,9 | 258,0 | 128,4 |
| rudzi | 28,4 | 37,0 | 130,7 |
| tritikāle | 9,9 | 13,3 | 133,7 |
| Vasarāji, tai skaitā | 283,4 | 263,6 | 93,0 |
| kvieši | 110,4 | 96,7 | 87,6 |
| mieži | 94,7 | 85,2 | 90,0 |
| auzas | 59,3 | 62,0 | 104,6 |
| griķi | 9,5 | 11,7 | 122,3 |
| Rapsis | 121,3 | 117,5 | 96,9 |

*Avots: CSP.*

CSP informācija par lauksaimniecības kultūru sējumu platībām liecina, ka 2012. gadā graudaugu sējumi bija 692,1 tūkst. ha, kas ir par 44,2 tūkst. ha jeb 6,8% vairāk nekā 2011. gadā.

Lai novērtētu SEG emisijas, ko rada lauksaimniecības izejvielu audzēšana, EM 2011. gadā veica pētījumu par SEG emisijām, ko rada biodegvielu izejvielu – rapša un kvieša audzēšana Latvijā. Saskaņā ar pētījuma rezultātiem SEG emisijas, ko rada rapša audzēšana Latvijā ir 21,8 gCO2ekv/MJ jeb par aptuveni 25% zemākas par Direktīvas 2009/28/EK V pielikuma D daļā norādītajām SEG emisijām, no rapša audzēšanas, savukārt, SEG emisijas, ko rada kvieša audzēšana Latvijā, ir 23,5 gCO2ekv/MJ jeb par aptuveni 2,2% augstākas par Direktīvas 2009/28/EK V pielikuma D daļā norādītajām SEG emisijām no kviešu audzēšanas. Līdz ar to Pētījuma rezultāti parādīja, ka Latvijā audzētās un biodegvielas ražošanā izmantojamās lauksaimniecības izejvielas (rapsis un kvieši) atbilst Direktīvas 2009/28/EK V pielikuma D daļā norādītajām SEG emisijām no lauksaimniecības izejvielu audzēšanas. Pētījumā izmantotajai metodei (*IPCC Tier* 1) ir liels nenoteiktības intervāls, bet precīzākas metodes N2O zemes izmantošanas emisiju aprēķināšanai (*IPCC Tier* 2 un *Tier* 3) Latvijas siltumnīcefekta gāzu emisiju inventarizācijā netiek izmantotas.

Latvijā atskaites periodā nav veikti pētījumi, lai novērtētu biodegvielas un bioloģisko šķidro kurināmo ražošanas ietekmi uz bioloģisko daudzveidību, ūdens resursiem, ūdens kvalitāti un augsnes kvalitāti.

# 10. SEG emisijas neto ietaupījums, kas panākts, izmantojot atjaunojamo enerģiju

***6. tabula***

**Aplēstie SEG emisijas ietaupījumi, kas panākti, izmantojot atjaunojamo enerģiju (t CO2 ekv.)**

|  |  |  |
| --- | --- | --- |
| **Vides aspekti** | **Gads n-2** | **Gads n-1** |
| ***Kopējie aplēstie SEG emisijas ietaupījumi no atjaunojamās enerģijas izmantošanas[[39]](#footnote-40)*** | 4 661 013 | 4 569 785 |
| - Aplēstie SEG neto ietaupījumi no atjaunojamās elektroenerģijas izmantošanas | 758 866 | 816 158 |
| - Aplēstie SEG neto ietaupījumi no atjaunojamās enerģijas izmantošanas apsildes un dzesēšanas nolūkā | 3 858 153 | 3 713 545 |
| - Aplēstie SEG neto ietaupījumi no atjaunojamās enerģijas izmantošanas transportā | 43 993 | 40 082 |

Direktīvas 2009/28/EK 22. panta 1. punkta k) apakšpunkts paredz, ka EK iesniedzamajā ziņojumā par tādas enerģijas, ko iegūst no atjaunojamiem energoresursiem, veicināšanas un izmantošanas progresu, ir jāiekļauj informācija par paredzamo siltumnīcas efekta gāzu (turpmāk – SEG) emisijas neto ietaupījumu, kas panākts, izmantojot no atjaunojamajiem energoresursiem saražotu enerģiju.

Biodegvielām, bioloģiskajiem šķidrajiem kurināmiem un to fosilo kurināmo komparatoru SEG ietekmes aprēķina nosacījumi ir noteikti Direktīvas 2009/28/EK 22. panta 2. punktā. Latvijā kā biodegviela tiek izmantots kviešu etanols un rapšu sēklu biodīzeļdegviela. 2011. gadā enerģijas galapatēriņā transportā bioetanols bija 318 TJ, biodīzeļdegviela – 616 TJ. 2012. gadā bioetanols bija 279 TJ un biodīzeļdegviela – 527 TJ. SEG emisiju ietaupījumi no biodegvielu izmantošanas transportā 2011. gadā bija 31771,53 t CO2 ekv., savukārt 2012. gadā tie bija 27333,66 t CO2 ekv.

Attiecībā uz citiem atjaunojamo energoresursu veidiem SEG emisijas ietaupījumu aprēķina metodoloģija Direktīvā 2009/28/EK nav sniegta. Veidlapā dalībvalstu progresa ziņojumiem saskaņā ar Direktīvu 2009/28/EK norādīts, ka, aprēķinot SEG emisijas neto ietaupījumus, kas panākti, izmantojot no atjaunojamajiem energoresursiem saražotu enerģiju, elektroenerģijai un siltumenerģijai ieteicams izmantot ES mēroga fosilā kurināmā komparatorus, kas noteikti EK ziņojumā Eiropas Padomei un Eiropas Parlamentam par ilgtspējības prasībām, kas attiecas uz cietās un gāzveida biomasas izmantošanu elektroenerģijas, siltumenerģijas un dzesēšanas enerģijas ražošanai, ja nav pieejamas jaunākas aplēses. Latvijas iestāžu rīcībā nav pieejama informācija par tehnoloģiju raksturlielumiem, kas ir nepieciešama, lai aprēķinātu SEG emisijas ietaupījumu siltumenerģijas, dzesēšanas un elektroenerģijas ražošanā no cietās un gāzveida biomasas saskaņā ar šajā ziņojumā piedāvāto SEG emisijas aprēķina metodoloģiju.

Izmantojot pieeju, kas tiek izmantota emisiju tirdzniecības sistēmā, cietajai un gāzveida biomasai SEG emisijas faktoru enerģijas (gan elektroenerģijas, gan siltumenerģijas) ražošanai pieņem par „0”.

Latvijas iestādes uzskata, ka SEG emisijas faktors enerģijas ražošanai no saules kolektoriem, saules elektrostacijām un hidroelektrostacijām ir jāpieņem par „0”, jo minēto iekārtu darbībai nav nepieciešama energoresursu ražošana, pārstrāde un transportēšana. Attiecībā uz SEG emisijas ietaupījumu enerģijas ražošanai no siltumsūkņiem ir jāņem vērā siltumsūkņu darbības nodrošināšanai izmantotais elektroenerģijas apjoms, kas atsevišķi nav uzskaitīts.

Latvijā CO2 emisijas faktors bruto elektroenerģijas patēriņam no fosilajiem kurināmajiem ar koģenerācijas korekciju 2010. gadā bija 0,235 t CO2/ MWh. Tas tiek izmantots SEG emisiju ietaupījumu no atjaunojamās elektroenerģijas izmantošanas aprēķinam.

Aprēķinot SEG emisiju ietaupījumu no atjaunojamās enerģijas izmantošanas apsildes un dzesēšanas nolūkā, tiek izmantots fosilā kurināmā komparators 87 g CO2/ MJ, kas noteikts EK ziņojumā Eiropas Padomei un Eiropas Parlamentam par ilgtspējības prasībām, kas attiecas uz cietās un gāzveida biomasas izmantošanu elektroenerģijas, siltumenerģijas un dzesēšanas enerģijas ražošanai.

# 11. Dati un aplēses par no atjaunojamajiem energoresursiem saražotās enerģijas pārprodukciju/deficītu, salīdzinot ar indikatīvo līkni

***7. tabula***

**No atjaunojamajiem energoresursiem saražotās enerģijas faktiskā un aplēstā pārprodukcija vai deficīts [dalībvalstī], ko var pārdalīt uz/ no citām dalībvalstīm un/vai trešām valstīm — salīdzinājumā ar indikatīvo līkni (tūkst. tonnu naftas ekv.)[[40]](#footnote-41),[[41]](#footnote-42)**

|  |  |  |  |  |  |  |
| --- | --- | --- | --- | --- | --- | --- |
|  |  | | 2011 | | 2012 | |
| Faktiskā/aplēstā pārprodukcija vai produkcijas iztrūkums (sadalīt pēc atjaunojamās enerģijas veida un pēc importa/eksporta izcelsmes/galamērķa) | | AE bruto galapatēriņš apsildē un dzesēšanā | | -9 | | +84 | |
| No AE ražotas elektroenerģijas bruto galapatēriņš | | +2 | | +13 | |
| No AE ražotas enerģijas galapatēriņš transportā | | -17 | | -22 | |
| Kopējais AE bruto galapatēriņš | | -20 | | +78 | |

Kopējais AE galapatēriņš apsteidz rīcības plānā paredzēto, taču AE daļa transporta sektorā atpaliek no plānotās vērtības. Lai arī turpmāk sasniegtu rīcības plānā paredzēto no AER saražotās enerģijas apjomu, īpaša uzmanība jāpievērš atjaunojamās enerģijas izmantošanas palielināšanai apsildē un dzesēšanā, kur atjaunojamās enerģijas izmantošana ir ekonomiski efektīvākā. Papildus nepieciešams veicināt energoefektivitātes pasākumu veikšanu, lai nemazinātos AE īpatsvars kopējā bruto enerģijas galapatēriņā.

Paredzams, ka turpmāk AE izmantošana būs aptuveni vienāda ar rīcības plānā paredzētajām vērtībām.

## 11.1. Statistiskie pārvedumi, kopīgi īstenotie projekti un kopīgu atbalsta shēmu lēmumu noteikumi

2011. un 2012. gadā Latvija nav sadarbojusies un neplāno sadarbību ar ES dalībvalstīm un trešajām valstīm kopējos projektos, kas saistīti ar elektroenerģijas, siltumapgādei un dzesēšanai izmantojamās enerģijas ražošanu no atjaunojamajiem energoresursiem. Latvija šajā periodā nav pieņēmusi lēmumus par valsts atbalsta mehānismu apvienošanu vai daļēju koordinēšanu. Latvija nav vienojusies ar citām ES dalībvalstīm par noteikta no AER saražotas enerģijas daudzuma statistisku nodošanu vai saņemšanu.

# 12. Informācija par to, kā veiktas aplēses par bioloģiski noārdāmo atkritumu īpatsvaru enerģijas ražošanai izmantojamos atkritumos

Ar MK 2007. gada 14. jūnija rīkojumu Nr. 371 tika apstiprināts „Biogāzes ražošanas un izmantošanas attīstības programmas projekts 2007.- 2011.gadam”. Projekta ietvaros Latvijas Vides, ģeoloģijas un meteoroloģijas centrs gatavo ikgadējo pārskatus par noārdāmiem atkritumiem un materiāliem. Pēdējais publicētais pārskats ir par 2012. gadu.

Lai veiktu nepieciešamo datu pilnīgu apkopojumu, ir jāizmanto vairāki datu avoti:

1. Latvijas Vides, ģeoloģijas un meteoroloģijas centra datu bāze „Nr.3 –Atkritumi”, kurā ir uzkrāti valsts statistikas pārskata “Nr. 3. – Pārskats par atkritumiem” dati;

2. Latvijas Vides, ģeoloģijas un meteoroloģijas centra datu bāze „Nr. 2 – Ūdens”, kas aptver datus par notekūdeņu attīrīšanas rezultātā izdalītajām dūņām;

3. Latvijas CSP datu apkopojums no apsekojuma par lauksaimniecības sektora atkritumiem „1-Atkritumi (lauksaimniecība)”, apsekojums tiek veikts ik pēc 2 gadiem, pēdējais - par 2012.g.

Latvijā pārskata periodā nav veikti pasākumi, lai uzlabotu vai pārbaudītu aplēses par bioloģiski noārdāmo atkritumu īpatsvaru enerģijas ražošanai izmantojamos atkritumos.

**Mērvienības**

J – džouls

W –vats

kWh –kilovatstunda

toe – tonna naftas ekvivalenta

V− volts

m3 – kubikmetrs

l – litrs

kg – kilograms (103 gramu)

t – tonna

ha – hektārs

**Decimālie prefiksi**

k – kilo (103)

M – mega (106)

G – giga (109)

T – tera (1012)

P− peta (1015)

Iesniedzējs:

ekonomikas ministrs D. Pavļuts

Vīza:

Valsts sekretāra pienākumu izpildītājs,

valsts sekretāra vietnieks                                                             A.Liepiņš

12.12.2013. 11:22

9558

B.Rudzīte

67013065, [Baiba.Rudzite@em.gov.lv](mailto:Baiba.Rudzite@em.gov.lv)

I.Umbraško

67013149, [Inga.Umbrasko@em.gov.lv](mailto:Inga.Umbrasko@em.gov.lv)

1. Informatīvais ziņojums „Latvijas Republikas Rīcība atjaunojamās enerģijas jomā Eiropas Parlamenta un Padomes 2009. gada 23. aprīļa direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK ieviešanai līdz 2020. gadam”, <http://www.likumi.lv/doc.php?id=219547> [↑](#footnote-ref-2)
2. Veidlapa dalībvalstu progresa ziņojumiem saskaņā ar Direktīvu 2009/28/EK, <http://ec.europa.eu/energy/renewables/reports/2011_en.htm> [↑](#footnote-ref-3)
3. Atjaunojamās enerģijas īpatsvars apsildē un dzesēšanā: apsildei un dzesēšanai izmantotās no atjaunojamajiem energoresursiem saražotās enerģijas bruto galapatēriņš, dalīts ar enerģijas bruto galapatēriņu apsildē un dzesēšanā. [↑](#footnote-ref-4)
4. Atjaunojamās enerģijas īpatsvars elektroenerģijā: no atjaunojamajiem energoresursiem saražotas elektroenerģijas bruto galapatēriņš, dalīts ar elektroenerģijas bruto galapatēriņu. [↑](#footnote-ref-5)
5. Atjaunojamās enerģijas īpatsvars transportā: no atjaunojamajiem energoresursiem saražotas enerģijas galapatēriņš transportā, ko dala ar šādu degvielu patēriņu transportā — 1) benzīns, 2) dīzeļdegviela, 3) biodegviela autotransportā un dzelzceļa transportā un 4) elektroenerģija sauszemes transportā. [↑](#footnote-ref-6)
6. Atjaunojamās enerģijas īpatsvars enerģijas bruto galapatēriņā. [↑](#footnote-ref-7)
7. Normalizēta atbilstoši Direktīvai 2009/28/EK un Eurostat metodikai. [↑](#footnote-ref-8)
8. Normalizēta atbilstoši Direktīvai 2009/28/EK un Eurostat metodikai. [↑](#footnote-ref-9)
9. Ņemot vērā tikai tos, kas atbilst attiecīgajiem ilgtspējas kritērijiem, saskaņā ar Direktīvas 2009/28/EK 5. panta 1. punkta pēdējo daļu. [↑](#footnote-ref-10)
10. Tiešais patēriņš un centralizētā siltumapgāde, kā definēts Direktīvas 2009/28/EK 5. panta 4. punktā. [↑](#footnote-ref-11)
11. Dati nav pieejami. [↑](#footnote-ref-12)
12. Ņemot vērā tikai tos, kas atbilst attiecīgajiem ilgtspējas kritērijiem, saskaņā ar Direktīvas 2009/28/EK 5. panta 1. punkta pēdējo daļu. [↑](#footnote-ref-13)
13. Centralizētā siltumapgāde un/vai dzesēšana kopējā atjaunojamās siltumapgādes un dzesēšanas patēriņā. [↑](#footnote-ref-14)
14. Kopējā atjaunojamās siltumapgādes un dzesēšanas patēriņā. [↑](#footnote-ref-15)
15. Ņem vērā tikai biodegvielas, kas atbilst ilgtspējas kritērijiem, sal. ar 5. panta 1. punkta pēdējo daļu. [↑](#footnote-ref-16)
16. Biodegvielas, kas definētas Direktīvas 2009/28/EK 21. panta 2. punktā. [↑](#footnote-ref-17)
17. Biodegvielas, kas definētas Direktīvas 2009/28/EK 21. panta 2. punktā. [↑](#footnote-ref-18)
18. Faktiskā vērtība. [↑](#footnote-ref-19)
19. Biodegvielas, kas definētas Direktīvas 2009/28/EK 21. panta 2. punktā. [↑](#footnote-ref-20)
20. Saskaņā ar Direktīvas 2009/28/EK 3. panta 4. punkta c daļu. [↑](#footnote-ref-21)
21. Faktiskā vērtība. [↑](#footnote-ref-22)
22. No 2011.gada 26.maija līdz 2016.gada 1.janvārim jaunu tiesību piešķiršana ir apturēta (saskaņā ar 17.05.2011. MK noteikumiem Nr.365 "Grozījums Ministru kabineta 2010.gada 16.marta noteikumos Nr.262 "Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību"" (turpmāk – grozījumi MK noteikumos Nr.262.)) [↑](#footnote-ref-23)
23. No 2012.gada 10.septembra līdz 2016.gada1.janvārim jaunu tiesību piešķiršana ir apturēta (Ministru kabineta 2012.gada 28.augusta noteikumi Nr.604 „Grozījumi Ministru kabineta 2009.gada 10.marta noteikumos Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” (turpmāk – grozījumi MK noteikumos Nr.221.)) [↑](#footnote-ref-24)
24. No 2012.gada 10.septembra līdz 2016.gada1.janvārim jaunu tiesību piešķiršana ir apturēta (grozījumi MK noteikumos Nr.221) [↑](#footnote-ref-25)
25. Ministru kabineta 2012.gada 28.augusta noteikumi Nr.604 “Grozījumi Ministru kabineta 2009.gada 10.marta noteikumos Nr.221 ”[Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā](http://likumi.lv/doc.php?id=189260)” ” [↑](#footnote-ref-26)
26. Ministru kabineta 2012.gada 28.augusta noteikumi Nr.606 “Grozījumi Ministru kabineta 2010.gada 16.marta noteikumos Nr.262 ”Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”” [↑](#footnote-ref-27)
27. Informatīvais ziņojums "Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai" izskatīts Ministru kabineta 2013.gada 28.maija sēdē (prot.Nr.32, 59.§). [↑](#footnote-ref-28)
28. Elektroenerģijas tirgus likuma 9.panta otrā daļa:

    „(2) Sistēmas operatoram tā licences darbības zonā un termiņā ir pastāvīgas saistības nodrošināt sistēmas dalībniekiem nepieciešamo pieslēgumu attiecīgai sistēmai saskaņā ar regulatora noteiktajiem vienotiem sistēmas pieslēguma noteikumiem, ja sistēmas dalībnieks izpilda sistēmas operatora noteiktās tehniskās prasības pieslēguma ierīkošanai. Pieslēguma maksa atbilst pamatotām attiecīgā sistēmas pieslēguma ierīkošanas izmaksām. Izmaksu sadalījumu starp sistēmas dalībnieku un sistēmas.” [↑](#footnote-ref-29)
29. Sabiedrisko pakalpojumu regulēšanas komisijas 2012. gada 22. februāra padomes lēmums Nr.1/6 „Sistēmas pieslēguma noteikumi elektroenerģijas ražotājiem” 2.3. apakšpunkts:

    „2.3. pieslēguma vieta - pieslēguma punkts elektroenerģijas pārvades vai sadales sistēmā, pie kura atbilstoši pamatotām tehniskām prasībām un par ekonomiski pamatotām izmaksām iespējams pieslēgt ražotāja elektrostaciju.” [↑](#footnote-ref-30)
30. Regulatora 2012. gada 22. februāra padomes lēmums Nr. 1/6 „Sistēmas pieslēguma noteikumi elektroenerģijas ražotājiem” 7. punkts:

    „7. Pieslēguma vietu un nosacījumus nosaka sistēmas operators, sešdesmit dienu laikā pēc pieteikuma saņemšanas, izsniedzot ražotājam skaidrus un tehniski pamatotus tehniskos noteikumus, kuru derīguma termiņš ir divi gadi.” [↑](#footnote-ref-31)
31. Regulatora 2012. gada 22. februāra padomes lēmums Nr. 1/6 „Sistēmas pieslēguma noteikumi elektroenerģijas ražotājiem” 10. apakšpunkts:

    „10. Pieslēguma maksu nosaka atbilstoši pieslēguma ierīkošanas ekonomiski pamatotajām izmaksām.” [↑](#footnote-ref-32)
32. Elektroenerģijas tirgus likuma 9. panta otrā daļa:

    „(2) Sistēmas operatoram tā licences darbības zonā un termiņā ir pastāvīgas saistības nodrošināt sistēmas dalībniekiem nepieciešamo pieslēgumu attiecīgai sistēmai saskaņā ar regulatora noteiktajiem vienotiem sistēmas pieslēguma noteikumiem, ja sistēmas dalībnieks izpilda sistēmas operatora noteiktās tehniskās prasības pieslēguma ierīkošanai. Pieslēguma maksa atbilst pamatotām attiecīgā sistēmas pieslēguma ierīkošanas izmaksām. Izmaksu sadalījumu starp sistēmas dalībnieku un sistēmas operatoru šā panta 2.1 daļā noteiktajos gadījumos nosaka regulators. Jauna sistēmas dalībnieka pieslēguma maksa neietver sistēmas attīstības izmaksas.” [↑](#footnote-ref-33)
33. MK noteikumi Nr. 900, 1.1., 1.2., 1.3., apakšpunkts:

    „1. Noteikumi nosaka:

    1.1. kārtību, kādā elektroenerģijas ražotājs (turpmāk – ražotājs), kurš elektroenerģijas ražošanai izmanto atjaunojamos energoresursus, par saražotās elektroenerģijas daudzumu, kas izteikts megavatstundās (MWh), var saņemt izcelsmes apliecinājumu;

    1.2. kārtību, kādā ražotājs, kas elektroenerģijas ražošanai izmanto atjaunojamos energoresursus, var saņemt saražotās elektroenerģijas izcelsmes apliecinājumu;

    1.3. kārtību, kādā ražotājs, kas elektroenerģijas ražošanai izmanto biomasu vai biogāzi, var saņemt saražotās elektroenerģijas izcelsmes apliecinājumu;” [↑](#footnote-ref-34)
34. MK noteikumi Nr 900, 3.punkts:

    „3. Ekonomikas ministrija (turpmāk – ministrija) šo noteikumu [2.punktā](http://www.likumi.lv/doc.php?id=240551&from=off#p2) minēto izcelsmes apliecinājumu izsniedz un uzskaita elektroniski.” [↑](#footnote-ref-35)
35. MK noteikumi Nr 900, 4.punkts:

    „4. Lai saņemtu izcelsmes apliecinājumu, ražotājs papīra formā vai elektroniska dokumenta veidā iesniedz ministrijā iesniegumu izcelsmes apliecinājuma saņemšanai ([pielikums](http://www.likumi.lv/doc.php?id=240551&from=off#piel0)) (turpmāk – iesniegums). Iesnieguma 7.punktā minētos datus apliecina tās sistēmas operators, kura elektrotīkliem elektrostacija ir pieslēgta.” [↑](#footnote-ref-36)
36. MK noteikumi Nr 900, 7.punkts:

    „7.Ja iesniegums satur visu nepieciešamo informāciju un ražotājs atbilst šo noteikumu prasībām, ministrija pieņem lēmumu izsniegt ražotājam izcelsmes apliecinājumu, attiecīgo lēmumu paziņo ražotājam un izsniedz tam izcelsmes apliecinājumu. Izcelsmes apliecinājumā norāda visu šo noteikumu pielikuma sadaļā "Informācija par elektrostaciju, kura elektroenerģijas ražošanai izmanto atjaunojamos energoresursus'' minēto informāciju.” [↑](#footnote-ref-37)
37. Biodegvielas, ko ražo no atkritumiem, atlikumiem, nepārtikas celulozes izejvielām un lignocelulozes izejvielām. [↑](#footnote-ref-38)
38. Pētījums „Biomasas izmantošanas ilgtspējas kritēriju pielietošana un pasākumu izstrāde” (2009. g.) – pieejams Latvijas vides administrācijas fonda interneta vietnē: <http://lvafa.gov.lv/faili/petijumi/Biomasas_izmantosana.pdf> [↑](#footnote-ref-39)
39. Gāzes, elektroenerģijas un ūdeņraža īpatsvaru atjaunojamās enerģijas avotos norādīt pēc galapatēriņa (elektroenerģija, apsilde, dzesēšana vai transports) un kopējos aplēstajos SEG ietaupījumos uzskaitīt tikai vienu reizi. [↑](#footnote-ref-40)
40. Ziņojot par pārprodukciju divos gados pirms ziņojuma iesniegšanas, izmantot faktiskos skaitļus, bet par turpmākajiem gadiem līdz 2020. gadam – aplēses. Dalībvalstij ir iespēja katrā ziņojumā labot iepriekšējos ziņojumos sniegtos datus. [↑](#footnote-ref-41)
41. Aizpildot tabulu, saražotās produkcijas deficītu norādīt ar negatīviem skaitļiem (piemēram, –x tūkst. t naftas ekv.). [↑](#footnote-ref-42)